12:10 - 2022-06-20\nبەهیممەتی هاوڕێیانی كوردستانی نوێ و دەرەوەی رۆژنامەكە، لێرەدا ژمارە (12)ی زاخاوی زاراوەكان دەخوێنینەوە كە دەربارەی «رای گشتی-یە». ئەگەرچی رەگ و ریشەی ئەم زاراوەیە دەگەڕێتەوە بۆ سەدەی هەژدە، بەڵام ئیش لەسەركردن و حساب بۆ كردنی بۆ ماوەی نێوان هەردوو جەنگی جیهان دەگەڕێتەوە. دیارە شارەزایان و پسپۆڕانی بواری كۆمەڵناسی و دەروونزانیی كۆمەڵایەتی لەسەر تاكە پێناسەیەكی رای گشتی كۆك نین، بەڵام هەر هەموویان بە دیاردەیەكی گرنگ و چارەنووسسازی دەزانن و رێنمایی حزب و حكومەتەكان دەكەن بایەخی تەواوی پێبدەن، چونكە ئێستا و ئایندەیان بە رای گشتییەوە بەندە. هەروەها زانایان و كۆمەڵناسان رای گشتی دەكەن بە دوو بەشی سەرەكییەوە كە ئەوانیش رای گشتی كاتی و رای گشتی هەمیشەییە. رای گشتی كاتی لە كاتی دروستبوونی كێشەیەكدا دروست دەبێت و لەپڕ سەرنج و بیروڕاكان لەسەر ئەو كێشەیە چڕدەبنەوە. نزیكترین نموونە ئەو كێشەیەی ناو دادگای سلێمانییە كە لە ئەنجامی بە هەڵە مامەڵەكردنی پۆلیس لەگەڵ كۆمەڵێك ژندا دروست بوو، لە ماوەیەكی كەمدا بەهۆی خێرایی گەیاندن و دیجیتاڵ میدیاوە رای گشتی لەسەر دروستبوو، كە زۆربەی هەرە زۆری خەڵك ئیدانەی رەفتاری پۆلیسیان كرد و بە دەسگیركردنی پۆلیسەكان كێشەكە دامركایەوە. رای گشتی هەمیشەیی بۆ نموونە لەسەر ناشەفافی ناردنە دەرەوەی نەوت، ئەوە چەند ساڵێكە بە بەردەوامی هەیە و هەتا چارەسەری ئەو كێشەیە هەردەمێنێت.\nسێ فاكتەر رۆڵی گرنگ دەگێڕن لە دروستبوونی رای گشتیدا كە ئەوانیش بریتین لە؛ دیموكراسی و تاكگەرایی و پەیوەندییەكان. دیارە بەبێ فەراهەمبوونی ئازادی و دیموكراسی رای گشتی دروست نابێت و ئەگەر ئازادی و دیموكراسی نەبێت خەڵكی چۆن دەتوانن رای خۆیان بڵێن و چۆن رای گشتی دروست دەبێت؟ ئەگەر تاك خاوەنی رای خۆی نەبێت و نەتوانێت گوزارشت لە رای خۆی بكات، واتە تاكگەرایی گەشەی نەكردبێت مەحاڵە رای گشتی فۆرمەڵە بێت. دواجار گریمان ئازادی و دیموكراسیش فەراهەم بوون، تاكگەراییش گەشەی كردبوو، بەڵام ئەگەر پەیوەندی لە نێوان گروپەكانی ناو كۆمەڵگەدا نەبوو یان ئامرازەكانی پەیوەندی فەراهەم نەبوو ئەوا بێگومان رای گشتی فۆرمەڵە نابێت و حسابی لەسەر ناكرێت.\nئەوەی پێویستە لێرەدا ئاماژەی بۆ بكەین گرنگی رای گشتییە بۆ هەر حزبێكی سیاسیی جەماوەری، كە ئامانجی دەسەڵات گرتنەدەست و مانەوەیە لە دەسەڵاتدا لە رێگەی هەڵبژاردنەوە. هەر حزبێك بیەوێت بچێتە ناو گەمەی هەڵبژاردنەوە، ئەگەر حساب بۆ رای گشتی نەكات و نەزانێت چۆن رای هەڵدەسەنگێنێت و چۆن ئاراستەی دەكات، بێگومان حزبێكی دۆڕاوی ناو گەمەی هەڵبژاردنە. ئەگەرچی راپرسییەكانی پێش هەر هەڵبژاردنێكی پاك و بێگەرد، هیچ كاتێك لە سەدا سەد لەگەڵ واقیعدا نایەنەوە، بەڵام ئەمە بەو مانایە نییە گرنگ نین. كەواتە رای گشتی بە نیسبەت بە هەر حزبێكەوە ئەگەر بیەوێت لە رێگەی هەڵبژاردنەوە دەسەڵات بگرێتە دەست و بەرنامەی خۆی پیادە بكات، بابەتێكی چارەنووسسازە و فەرامۆشكردنی بەمانای ئاوابوونی ئەستێرەی چانسی ئەو حزبەیە.


بە پیاز مەھێڵە قژت بڕووتێتەوە - Yeane.Org ماڵپەری یانی\nئەوانەی کە بەھۆی رووتانەوەی قژیانەوە دەناڵێنن دەکرێت پیاز بەکاربھێنن و بەوشێوەیە نەھێڵن جوانی قژیان تێکبچێت.\nپیاز یەکێکە لەو خواردنانەی بڕێکی زۆر دژە ئۆکسێنەر و گۆگردی تێدایە و ئەوەش دەتوانێت یارمەتی گەشەی قژ بدات و بێخی سەر ئامادە بکات بۆ گەشەی زیاتری قژ، بۆئەوەی قژت نەڕووتێتەوە یان مووەکان بێنەوە دەتوانیت ئەم خاڵانە جێبەجێ بکەیت:\n-چارەکە کوپێک پیاز لەگەڵ کەوچکێکی چا ھەنگوین تێکەڵ بکە و ھەموو رۆژێک بیخۆ یان دەتوانیت بیدەیت لە بێخی سەرت و بۆماوەی ١٥ خوولەک مەساجی پێبکەیت و دواتر بیشۆیت.\n-ھەوڵبدە ھەموو خواردنەکانت پیازیان تێدا بێت وەک زەڵاتە یان بەکووڵاویش لەناو خواردنی کووڵاودا.\n-(٤-٥) پیاز ورد بکە و بیکەرە ناو لیترێک ئاوەوە و بۆماوەی ١٠ خوولەک گەرمی بکە، دوای ساردبوونەوە ئەو ئاوە بەکاربھێنە بۆ شووشتنی قژ لەدوای بەکارھێنانی شامپۆ و بۆماوەی یەک رۆژ قژت مەشۆ و دوای رۆژەکە بە شامپۆ دەتوانیت بیشۆیت.


فیلمی سینەمایی بارهەڵگریی زێڕ لە دەرهێنانی توورەج ئەسڵانی لە بەشی پێشبڕكێی سینەمای جیهان لە حەوتەمین فیستیڤاڵی نێودەوڵەتی فیلمی دهۆك نمایش دەكرێت.\nفیلمی سینەمایی بارهەڵگریی زێڕ Gold Runner لە دەرهێنانی سینەماكاری ناوداری كورد توورەج ئەسڵانی و لە نووسینی توورەج ئەسڵانی و هادی نادی و لە بەرهەمهێنانی مەنسوور سۆهراب پوور لە نوێترین بەشداریی نێونەتەوەیی خۆیدا بە نوێنەرایەتی لە سینەمای ئێران و بە ئامادەبوونی توورەج ئەسڵانی و پەیام ئەحمەدی نیا ئەكتەری سەرەكی فیلمەكە لە دوو كاتی جیاوازدا لەوانە: سەعات 7ی ئێوارێی رۆژی چوارشەممە 11ی سێپتەمبەری\n2019 و هەروەها لە سەعات 3ی دوانیوەڕۆی رۆژی پێنجشەمە 12ی سێپتەمبەری 2019لە بەشی پێشبڕكێی "سینەمای جیهان" World Cinemaلە حەوتەمین خولی فیستیڤاڵی نێودەوڵەتی فیلمی "دهۆك" Duhok لە شاری دهۆك لە هەرێمی كوردستان نمایش دەكرێت.\n"بارهەڵگریی زێڕ" بۆ بەدەستهێنانی خەڵاتی ئەم رووداوە سینەماییە لەگەڵ فیلم گەلێك لە وڵاتانی فەڕەنسا، ئەڵمانیا، ئیتالیا، سوید، ئاڵبانیا،كرۆواسی، كۆزۆڤۆ، جۆرجیا، هەنگاریا، توركیا، هۆڵەندا، شیلی، ئاڕژانتین،ئۆكڕاینیا، سووریا، لۆبنان و نیپال ڕكابەریی دەكات.\nفیلمی سینەمایی "بارهەڵگریی زێڕ" كە لە لایەن كۆمپانیای بڵاوكەرەوەی نێودەوڵەتی "ئاڕت هوود" لە ئاستی دنیادا بڵاودەبێتەوە، لە یەكەمین بەشداریی نێونەتەوەیی خۆیدا لە بەشی پێشبڕكێی سەرەكیی "رەوتە نوێیەكان" New Currents لە بیست و سێیەمین خولی فیستیڤاڵی نێودەوڵەتی فیلمی بووسان" Busan لە شاری بووسان لە وڵاتی كۆریای باشوور نمایشكرا.\n"توورەج ئەسڵانی" كە وەكوو بەڕێوەبەریی وێنەگرتن ساڵانێكی زۆرە ئەزموونی زێڕینی لە فیستیڤاڵە جۆراوجۆرە نێودەوڵەتییەكان هەیە و كۆمەڵێك خەڵاتی گرینگی جیهانی بەدەستهێناوە، بە فیلمی سینەمایی "بارهەڵگریی زێڕ" بەشێوەی جیدی هاتۆتە ناو بواریی دەرهێنانەوە.\nحەوتەمین خولی فیستیڤاڵی نێودەوڵەتی فیلمی "دهۆك" لە چوارچێوەی فیلمە بڵیندە سینەماییەكان، كورتە فیلم و فیلمە دیكۆمێنتارییەكان لە چەندین بەشی پێشبڕكێی و دەرەوەی پێشبڕكێی لەوانە: بەشی پێشبڕكێی "سینەمای جیهان"، بەشی پێشبڕكێی "سینەمای كوردی"، بەشی "ڕوانینێك بە سینەمای جیهان"، بەشی "پانۆڕامای سینەمای كوردی"، بەشی "نمایشی تایبەت" و لە رۆژانی 9 تا 16ی سێپتەمبەری 2019 لە هۆڵی "كۆنگرە"ی زانكۆی دهۆك و\nهەروەها هۆڵە سینەماییەكانی "دهۆك مۆڵ" لە شاری دهۆك لە هەرێمی كوردستان بەڕێوەدەچێت.


United Nations Iraq - کەناڵی پەروەردەیی بە پەخشی ئاسمانی، هاوکاریی ملیۆن و نیوێک فێرخواز لە هەرێمی کوردستان دەکات\nسێ شەممە, 05 ئایار 2020 14:16\nکەناڵی پەروەردەیی بە پەخشی ئاسمانی، هاوکاریی ملیۆن و نیوێک فێرخواز لە هەرێمی کوردستان دەکات گرنگ\nبەغداد، ٥ ی ئایاری ٢٠٢٠- لە کاتێکدا کە بە هۆی بڵاوبوونەوەی پەتای کۆڤیید-١٩ بە جیهاندا، قوتابخانەکان بە داخراوی ماونەتەوە، وەزارەتی پەروەردەی هەرێمی کوردستان بە پشتیوانیی یونیسێف، دەستی بە پەخشی کەناڵێکی ئاسمانی کرد تا لەو رێگایەوە پاڵپشتی بۆ پێداویستییەکانی فێربوونی منداڵان و نەوجەوانان دابین بکات.\nلە رێگای کەناڵێکی ئاسمانییەوە، نزیکەی ١.٥ ملیۆن منداڵ لە قۆناغەکانی ١ تا ١٢ی خوێندن، پرۆگرامی پەروەردەی کوردستانیان بۆ پەخشدەکرێت کە لە لایەن منداڵانی ئاوارە و پەنابەری ناو هەرێمی کوردستانیشەوە دەخوێنرێت.\nحەمیدە لاسێکۆ، نوێنەری یونیسێف لە عێراق دەڵێت: "داخرانی قوتابخانە، کاریگەرییەکی بەرچاوی لەسەر ئەو منداڵانە داناوە کە خۆیان مەترسییان لەسەرە و بەرزیانن- بۆی هەیە کە ئەو منداڵانەی بە هەژاری دەژین یان ئەوانەی لە کەمپدا نیشتەجێن، لە خوێندن بە جێ بمێنن، چونکە رەنگە دەستیان بە دەرفەتەکانی فێربوونی ئۆنلاین نەگات."\nهەروەها زیاتر باسی دۆخەکە دەکات: "ئێمە بە گوێرەی ئەزموون، ئەوە دەزانین کە ئەو منداڵانەی لە دۆخی ناهەمواردا دەژین، چەندە لە قوتابخانە دوور بن هێندە ئەگەری گەڕانەوەیان کەم دەبێتەوە. پێویستە هەموومان پێکەوە کار بۆ دابینکردنی رێگای جیاواز بکەین تاوەکوو قوتابیان بتوانن لە ماڵەوە بەردەوامی بە خوێندنیان بدەن و رۆتینێکی رۆژانەی بۆ دروست بکەن."\nکەناڵی پەروەردەیی، وەک دەستپێک بۆ ماوەی سێ مانگ رۆژانە بە زمانەکانی عەرەبی و کوردی و سریانی بەرنامەکانی پەخشدەکات. جگە لە ناوەرۆکی تایبەت بە خوێندن، ئەم کەناڵە پەیامی هۆشیاریی لەسەر پەتای کۆڤید-١٩ (وەک دەستشوشتن و دوورگرتنی کۆمەڵایەتی) بڵاو دەکاتەوە.\nهەندێک خاڵ بۆ هەواڵسازان:\n- داخستنی قوتابخانەکان کاریگەریی لەسەر نزیکەی ١٠ ملیۆن منداڵ و نەوجەوان لە سەرتاسەری عێراقدا داناوە.\n- ئەو منداڵانەی ناچنە قوتابخانە، لە بەردەم مەترسیی ئەوەدان کە بچەوسێنرێنەوە؛ ئەگەری ئەوەی کە کاریان پێ بکرێت و پێشوەخت بەشوو بدرێن، زیاترە؛ هەروەها پتر ئامادەییان تێدایە بۆ ئەوەی سەبارەت بە داهاتوویان تووشی خەمۆکی ببن.\n- یونیسێف لە ئامادەسازی بۆ دووبارە کردنەوەی دەرگای قوتابخانەکان و هەروەها هەوڵەکانی دابینکردنی خوێندن لە ماڵەوە (وەک خوێندنی ئۆنلاین و تەلەڤزیۆن و تۆڕەکانی پەیوەندی)، پاڵپشتیی وەزارەتی پەروەردە دەکات.\n- هەردوو وەزارەتی پەروەردە لە هەرێمی کوردستان و لە ئاستی عێراقی فیدراڵدا، پلاتفۆرمی خوێندنی ئۆنلاینیان هەیە. ئەم کەناڵە ئاسمانییەی هەرێمی کوردستان هاوکار دەبێت بۆ ئەو فێرخوازانەی کە دەستیان بە ئینتەرنێت ناگات.\nLaila Ali, ئەم ئیمەیڵە پارێزراوە لە سپام, پێویستە جاڤا سکریپت چالاک بکەیت بۆ بینینی. , +964 751 184 4086\nZeina Awad, ئەم ئیمەیڵە پارێزراوە لە سپام, پێویستە جاڤا سکریپت چالاک بکەیت بۆ بینینی. , +964 7827820238


كوێربوون.. مەترسییەكی نوێی بەكارهێنانی مۆبایل – تۆڕی میدیایی خەڵک\n2018/08/09 - 4:12 PM\nزانایان گەیشتنە ئەو ئاكامەی كە بەردەوام بەكارهێنانی مۆبایل، بەهۆی شاشەكەیەوە، رەنگە ببێتە مایەی كوێربوون.\nژمارەیەك لە زانایان لە زانكۆی تۆلیدۆی ئەمریكایی، توێژینەوەیەكیان لەبارەی مەترسییەكانی بەردەوام بەكارهێنانی مۆبایل ئەنجامداوە، توێژینەوەكەش لە ماڵپەڕی “Science Alert” بڵاوكراوەتەوە.\nبەپێی ئەو توێژینەوەیە، كاریگەریی تیشكی شاشەی مۆبایل بە رەنگە شین و وەنەوشەییەكانی، ئەگەری هەیە كاریگەریی نەرێنی لەسەر تۆڕی چاو دروست بكات. ئەمەش دەبێتە مایەی روودانی هەوكردن لە تۆڕەی چاودا و كاریگەریی نەرێنی لەسەر چینەكانی دروست دەكات.\nبە وتەی زانایان، جەستەی مرۆڤ ناتوانێت مامەڵە لەگەڵ ئەو تیشكانەدا بكات، ئەوەش دەبێتە مایەی بەرزبوونەوەی رێژەی كالیسیۆم كە دواتر دەبێتە مایەی گۆڕینی رەنگی خانەكان و مرنیان، بەو هۆیەشەوە رەنگە پەڵەی زەرد لەسەر چاو دروست ببێت، ئەمەش ئاستی بینینی چاو دادەبەزێنێت و كوێربوونی پلەبەندی دروست دەكات.\nزانایان دەڵێن، لەئێستادا بە شێوازێكی دیاریكراو ناكرێت خۆمان لەو تیشكانە بدزینەوە، جگە لە كەمكردنەوەی بەكارهێنانی مۆبایل.\nپۆلیس: 765 رووداوی جۆراو جۆر لە چەمچەماڵ تۆماركراون


یەکێتیی پیاوان: لە شەش مانگی ئەمساڵدا 33 پیاو بەهۆی توندوتیژیی ژنانەوە گیانیان لەدەستداوە\nسەرۆکی ڕێکخراوی یەکێتیی پیاوانی کوردستان، ئاماژە بۆ بەرزبوونەوەی ئاماری توندوتیژیی ژنان بەرامبەر هاوسەرەکانیان بەڕێژەیەكی بەرز دەکات و دەڵێت، “تەنها لە شەش مانگی یەکەمی ئەمساڵدا دەیان پیاو بەهۆی توندوتیژیی هاوسەرەکانیانەوە گیانیان لەدەستداوە”.\nلە لێدوانێکی ڕۆژنامەوانیدا بورهان عەلی سەرۆکی ڕێکخراوی یەکێتیی پیاوان ڕایگەیاند، “تەنها لە پارێزگای سلێمانی لە شەش مانگی یەکەمی ساڵی 2021دا 33 پیاو بەهۆی توندوتیژیی ژنان بەرامبەریان گیانیان لەدەستداوە، هەشت لەوانە بە هاوکاریی نێوان ژنەکانیان و کەسانی دیکە کوژراون”.\nئاماژەی بەوەشکردووە، لە شەش مانگی ڕابردوودا 279 سکاڵای پەیوەست بە توندوتیژیی ژنان بەرامبەریان لەلایەن پیاوانەوە تۆمارکراون.\nبەپێی ئەو ئامارانەی تێیدا توندوتیژیی دژی پیاوان لە ساڵی 2014 تاوەکو ساڵی 2021 خراونەتەڕوو، دەردەکەوێت لە ساڵی 2014دا 409 سکاڵا و پێنج حاڵەتی کوشتنی پیاوان تۆمارکراون و 60 پیاویش خۆیان کوشتووە، لە ساڵی 2015دا ئامارەکە بەرزبووەتەوە بۆ 526 سکاڵا و شەش حاڵەتی کوشتنی پیاوان و 63 حاڵەتی خۆکوشتن، ساڵی 2016ش 583 سکاڵا تۆمارکراون، هەشت حاڵەتی کوشتن و 70 حاڵەتی خۆکوشتن تۆمارکراون.\nلە ساڵی 2017دا پێنج پیاو کوژراون و 47 حاڵەتی خۆکوشتن و 61 سکاڵا تۆمارکراون، لە 2018دا 558 سکاڵا و پێنج حاڵەتی کوشتن و 112 حاڵەتی خۆکوشتن تۆمارکراون.\nوەك ئامارەكە ئاشكرایكردووە، لە ساڵی 2019دا پێنج حاڵەتی کوشتن و 84 خۆکوژی و 558 سکاڵا تۆمارکراون، هەروەها لە ساڵی 2020دا 553 سکاڵا و هەشت حاڵەتی کوشتن و 90 حاڵەتی خۆکوژی تۆمارکراون.\nسەرۆکی یەکێتیی پیاوان هۆکاری زیادبوونی حاڵەتەکانی توندوتیژیی دژی پیاوان بۆ هۆکاری جۆراوجۆر دەگێڕێتەوە لەوانە هۆکاری ئابوری، هۆکارەکانی پەیوەندیکردن و تۆڕە کۆمەڵایەتییەکان.\nتوندوتیژیی دژی پیاوان\nفەڵەستین.. بەهۆی پێكدادان لەگەڵ سوپای ئیسرائیل دەیان خۆپیشاندەر برینداربوون\nنەتەوە یەکگرتووەکان: جیهان ڕووبەڕووی بەرزبوونەوەیەکی کارەساتباری پلەکانی گەرما دەبێتەوە\nپۆلیسی دارستان لەبارەی چارەنوسی “شێرەکەی بازیان”ەوە ڕونکردنەوە دەدات\nبەڕێوبەری ڕاگەیاندنی پۆلیسی دارستانی سلێمانی، لە کاتی بڵاوکردنەوەی ئاماری چالاکییەکانیان لە ساڵی ڕابردوودا لەبارەی چارەنوسی ئەو شێرەی هاوڵاتییان…\nهەولێر.. شۆفێری تاكسییەك لەسەر کرێی گواستنەوە سەرنشینێكی كوشت\nبەیانی ئەمڕۆ لە بنەسڵاوەی هەولێر، دوای ئەوەی بەهۆی کرێی گواستنەوەوە دەمەقاڵێ لەنێوان شۆفێرێکی تاکسی و سەرنشینێکدا دروستدەبێت، شۆفێرەکە…\nكەشناسیی هەریم: بەفر دەبارێت\nبەگوێرەی پێشبینییەكانی كەشناسیی هەرێم، ئەمڕۆ و سبەی لە زۆربەی ناوچە شاخاوییەكان ئەگەری بارینی بەفر هەیە و پلەكانی گەرما…\nبافڵ تاڵەبانی: بەچەند قۆناغێک تەواوی ھێزەکان ڕێکدەخەینەوە\nبافڵ تاڵەبانی، هاوسەرۆکی یەکێتیی نیشتمانیی کوردستان سەردانی فەرماندەیی ھێزەکانی دژەتیرۆر، لیوای کۆماندۆ و ھێزەکانی ئاڵتونیی کرد و ڕایگەیاند،…


بڕێكی زۆر كاشی بۆ ئێران گەڕێنرایەوە – تۆڕی میدیایی خەڵک\n2020/05/10 - 8:10 PM\nكۆمەڵگای دەروازەی نێودەوڵەتی حاجی ئۆمەران ڕایدەگەیەنێت، كە بڕێكی زۆر كاشی بەهۆی دەرنەچوونی لە پشكنین گەڕێنراوەتەوە بۆ وڵاتی ئێران.\nكۆمەڵگای دەروازەی نێودەوڵەتی حاجی ئۆمەران لە ڕاگەیەنراوێكدا ئاماژەی بەوەكردووەن ئەمڕۆ یەك شەممە ڕێكەوتی (2020/5/10) هەڵساین بە گەڕانەوەی یەك بار لە كاشی بە بڕی (26) تەن و (580) كیلۆگرام بۆ وڵاتی ئێران.\nڕاشیگەیاندووە٬ لە لایەن بنكەی كۆنتڕۆڵی جۆری حاجی ئۆمەران و بنكەی تاقیگەی بیناسازی كۆمەڵگای حاجی ئۆمەران و كۆمپانیای نیوستاندارد پشكنینی بۆی ئەنجام درا، بەڵام لە پشكنینی تاقیگەدا دەرنەچوو، چونكە بە پێی ستانداردی عیراقی نیە.\nجەختیشی كردۆتەوە، بۆیە لە لایەن لێژنەی هاوبەشی كۆمەڵگا كاشیەكە گەڕێندرایەوە بۆ وڵاتی ئێران .\nكاشیكۆمەڵگای دەروازەی نێودەوڵەتی حاجی ئۆمەران\nبەندكراوێكی سیاسی خەڵكی بانە حوكمی سێدارەی بەسەردا درا


سوودمەندە سەرەکییەکانی جەنگی ئۆکرانیا\n08:02 - 2022-05-26\nسێ مانگ زیاترە جەنگێکی گەورە لە نێوان ئۆکرانیا و روسیا هەڵگیرساوە، دەمێکیشە وتراوە، لە جەنگە گەورەکاندا، کۆمەڵێک کۆمپانیای گەورە سوودمەندی سەرەکین، بەدڵنیاییەوە زەرەرەمەندی سەرەکیش، خەڵکی سیڤیلین. هێنری بیرانجە نوێنەری حکومەتی فەرەنسا لە کۆنگرەی ئاشتی رۆمای ساڵی 1918 وتی: نەوت وەکو خوێن وابوو بۆ جەنگی یەکەمی جیهانی. هەمیشە نەوت و جەنگ پەیوەندییەکی بەهێزیان پێکەوە هەیە، لەم جەنگەشدا دووبارە ئەم پەیوەندییە بە جوانی دەرکەوتووە، زۆربەی کۆمپانیا گەورەکانی جیهان، سوودمەندی سەرەکی بوون بەتایبەتی 4 کۆمپانیا گەورەکەی خۆرئاوا کە ئەوانیش بریتین لە « ئیکسۆن مۆبیلی ئەمریکی، تۆتاڵی فەرەنسی، شێلی هۆڵەندی - بەریتانی، بی پی بەریتانی» بەپێی دوایین راپۆرتی میدیاکانی ئەڵمانیا بێت، بۆ ئەمساڵ ئەم کۆمپانیایانە نزیکەی 200 ملیارد دۆلار قازانج دەکەن. هەربۆیە هەندێک پارتی چەپی ئەوروپی داوای باجی قوورس بەسەر ئەم کۆمپانیایانە دەکەن. ئەمەش لەکاتێکدا ژمارەی ئاوارەکان سەرو 6.5 ملیۆنە و هەزاران کەسیش کوژراو بریندارن و تادێتیش ژمارەی قوربانیانی ئەم جەنگەش زیاتر دەبێت.\nماوەیەکە لەناو میدیاکانی ئەوروپادا بەتایبەتی لە ئەڵمانیادا ، قسەوباسی زۆر لەبارەی سوودمەندی سەرەکی ئەم جەنگەوە دەکرێن. ئەمەش وایکردووە کە پارتە چەپەکان بێنە قسەو رەخنە لە حکومەتەکانیان بگرن و داوای راگرتنی ئەم جەنگە بکەن، کە ماڵوێرانی بۆ گەلی ئۆکرانیا، گرانیی و نائارامیشی بۆ تەواوی گەلانی ئەوروپا هێناوە.\n220 % قازانج\nبەپێ راپۆرتە میدیاییەکان بێت کۆمپانیای ئیکسۆن مۆبیلی ئەمریکی لە چارەکی یەکەمی ئەمساڵدا، بڕی 8.83 ملیارد دۆلاری قازانج کردووە لەکاتێکدا ساڵی پار لە چارەکی یەکەمدا تەنها 2.76 ملیارد دۆلاری قازانج کردووە، ئەمەش مانای وایە کە بە رێژەی 220 % قازانجی زیادی کردووە. کۆمپانیای تۆتاڵی فەرەنسیش بۆ چارەکی یەکەمی ئەمساڵ بڕی 10.1 ملیارد دۆلاری قازانجی کردووە لە کاتێکدا ساڵی پار لەچارەکی یەکەمدا تەنها 3.49 ملیارد دۆلاری قازانجی کردووە واتە بەرێژەی 187 % قازانجی زیادیکردووە. کۆمپانیای شێلی هۆڵەندی- بەریتانی، بڕی 11.22 ملیارد دۆلاری بۆ چارەکی یەکەمی ساڵ قازانجی کردووە، بەمشێوەیەش لە هەموو کۆمپانیاکانی تر زیاتر قازانجی کردووە، لەکاتێکدا ساڵی پار بۆ چارەکی یەکەم تەنها 4.55 ملیارد دۆلاری قازانجی کردووە واتە بەرێژەی 147 % قازانجی زیادیکردووە. کۆمپانیای بی پی بەریتانیاش بڕی 4،54 ملیارد دۆلار قازانجی کردووە لەکاتێکدا ساڵی پار بۆ چارەکی یەکەم 3.96 ملیارد دۆلار قازانجی کردووە، بەمشێویەش بەرێژەی 14 % قازانجی زیادی کردووە.\nجگە لەم کۆمپانیا خۆرئاواییانە، کۆمپانیاکانی خۆرهەڵاتیش قازانجی باشیان کردووە بۆ نموونە کۆمپانیای ئارامکۆی سعودییش بە یەکێک لە سوودمەندە سەرەکییەکانی جەنگی ئۆکرانیا دادەنرێت، بەپێی ئامارەکان بێت،بۆ چارەکی یەکەمی ئەمساڵ بڕی 39.5 ملیارد دۆلار قازانجی کردووە، بەم شێوەیەش بەرێژەی 82 % ی قازانجی زیادی کردووە. جێگەی ئاماژەیە کۆمپانیای ئارامکۆ، کۆمپانییەکی حکومییە و کاری بەرهەمهێنان و گواستنەوەو فرۆشتنی نەوتی سعودییە دەگرێتە ئەستۆ.\nجگە لە کۆمپانیاکانی نەوت، کۆمپانیاکانی بواری چەکو تەقەمەنی، کارەبا، گاز، سوودمەندی سەرەکین لەم جەنگەدا کە ماڵوێرانی گەورەی بۆ گەلی ئۆکرانیا هێناوە.\nهەرئەمەش وایکردووە کە پارتی چەپی ئەڵمانیا، داوای دانانی باجی زیاتر بەسەر کۆمپانیاکانی بواری نەوت و گاز بکات. ئەمەش لەکاتێکدا پێشتر لە ئیتالیا و یۆنان، باجی زیاتریان بەسەر کۆمپانیاکانی نەوت و گاز داناوە.\nئۆکرانیا زەرەرمەندی یەکەمە\nهەمیشە جەنگ تەنها لایەنی سوودمەندی نییە بەڵکە لایەنی زەرەمەندیشی هەیە، بە پلەی یەکەمیش ئەو شوێنانەی کە جەنگەکەی تێدا روو دەدات، زەرەرمەندی سەرەکین. لێرەشدا جەنگەکە کەوتۆتە ماڵی ئۆکرانییەکانەوە، کە ئەوانیش زەرەرمەندی سەرەکی ئەم جەنگەن. رۆژ لە دوای رۆژ ژمارەی قوربانیی و ئاوارە و بریندارەکانی جەنگەکە زیاتر دەبێت، بەپێی دوایین ئامار بێت ژمارەی ئاوارەکان گەیشتۆتە نزیکەی 6.5 ملیۆن ئاوارە، ژمارەی کوژراوی خەڵکی سیڤیل گەیشتۆتە نزیکەی 3500 کەس، ژمارەی بریندارەکانیش گەیشتۆتە 4 هەزار کەس، هەرچەندە بە تەواوەتی نازانرێت ژمارەی ئەو سەربازانەش چەندە کە کوژراون یان بریندار بوون، چونکە هیچ کام لە لایەنی جەنگەکە ئامارەی راستی بڵاو ناکەنەوە. بەڵام هەزاران سەربازیش کوژراو بریندار هەیە. جگەلەوەش بەشێکی زۆری خاکی ئۆکرانیا خاپوور بووە.\nئەوەی روون و ئاشكرایە کە گەلی ئۆکرانیا زەرەرمەندی سەرەکییە لەم جەنگەدا و کۆمپانیا گەورەکانی بواری نەوت و گاز و چەکوتەقەمەنیش، کە زۆربەیان هی وڵاتانی خۆرئاوان، ئەوان سوودمەندی سەرەکی ئەم جەنگەن.\nبەرازیل وڵاتێکی گەشەسەندووی جیهان\nلەبارەی وشە و رەنگی رەشەوە


محەممەد سەدرەدین قوتابیە دووەمەكەی سەرئاستی هەرێم بۆزاری كرمانجی دەدوێت\nدووشەممە, 02 تەمموز 2018 08:21\nهەرلەمنداڵیەوە ویستم لە پۆلی دوازدە پلەی یەكەم بەدەست بهێنم لەسەرئاستی كوردستان\nشەو و رۆژ پێنج بۆ حەوت كاتژمێر ئەم خوێند\nدوای ساڵی ڕابردوو قوتابێكی كچ بەناوی شیلان تاهیرلەسنووری بەرێوەبەرایەتی پەروەردەی سۆران توانی پلەی سێیەم لەسەرئاستی هەرێم بەدەست بهێنێت، بۆ ئەمساڵیش هەر لە پەروەردەی سۆران ، ئەمجارەیان لە قوتابخانەی دواناوەندی سۆرانی نموونەیی كە شوێنی پێگەیاندنی چەندان قوتابی ئاست بەرزە و هەردەم قوتابیانی ئەم قوتابخانەیە لە كۆلێژە بەرزەكان وەرگیراون ، بۆ ئەمساڵی خوێندنیش لەم قوتابخانەیە قوتابی محەممەد سەدرەدین حارس بە كۆنمرەیی 99،33 توانی پلەی دووەم لە سەر ئاستی هەرێم بەدەست بهێنێت ، ئەو قوتابیە خەونەكەی منداڵی هاتەدی كە دەیوویست لە پۆلی دوازدە پلەی یەكەم بەدەست بێنێت، ئەوەبوو لەسەرئاستی پەروەردەی سۆران یەكەم و لەسەرئاستی كوردستانیش دووەم ، زاری كرمانجی وەك پیرۆزبایی و دەستخۆشی لەنزیكەوە ئەم چاوپێكەوتنەی لەگەڵ سازكردوە\nدواندن : محەممەد مەحموود\nگەرخۆت بەخوێنەرانی زاری كرمانجی بناسێنی ؟\n- من ناوم محەممەد سەدرەدین حارسە لەدایك بووی 24-12- 2000م\nسەرەتا چۆن دەستت بەخوێندن كرد و قوتابێكی چۆن بووی لە قوتابخانە ؟\n- هەرلەسەرەتاوە بەنمرەی بەرزەوە قۆناغەكانی خوێندنم تەواو كردووە\nهەمووساڵیك نمرەی بەرزت دەهینا ؟\nترست لەقوتابخانە هەبوو ؟\nلەچ وانەیەك زۆر زیرەك بووی ؟\nبۆچ مەبەستێكت دەخوێند و ئاوات چییە لە خوێندن ؟\n- هەرلەمنداڵیەوە ویستم لە پۆلی دوازدە پلەی یەكەم بەدەست بهێنم لەسەرئاستی كوردستان .\nچ بەرنامەیكت پۆلی دوازدە دانا تاوەكو ئەو ئەنجامە باشە بەدەست بێنێت ؟\n- شەو و رۆژ پێنج بۆ حەوت كاتژمێر ئەم خوێند، لە رۆژانی پشوو سێ بۆ چوار كاتژمێریش لەڕۆژانی دەوام .\nلەوباوەڕەدابووی ئەوئەنجامە بەدەست بێنیت ؟\n- بەڵێ لەو باوەڕە دابووم پلەی یەكەم بەدەست بهێنم ، بەڵام كەس ئەو باوەڕەی بەراستی پێ نەبووم\nخۆت نمرەكانی خۆت دۆزیەوە یان كەسێك پێی گووتی ؟\n- پێم وترا لە مەڕاسیمی یەكەمەكانی سەر ئاستی هەرێمی\nلە نمرەكانی خۆت ڕازی ؟\nكەلەوەزارەت پەیوەندیت پێوەكرا هەستت بەچیكرد ؟\n- هەستم بە دڵخۆشیكرد و وەدەزانی پلەی یەكەم بەدەستهێناوە\nدەتەوێت لەزانكۆ لەچی وەربگیرێت؟\nلە كۆلێژی پزیشكی\nكێ زۆر یارمەتی دەرت بوو لە خوێندن ؟\nدایكم زۆر یارمەتی دەرم بوو .\nدەوڵەمەندی هۆكارە بۆنمرەی بەرز؟\n- نەخێر دەوڵەمەندی هۆكارنییە ، بەڵام دەكرێت یارمەتی دەر بێت .\nلەوەتەی دەستت بەخوێندن كردوە جگە لەخوێندن هیچ كارێكی ترت كردوە ؟\nنەخێر هیچ كارێكم نەكردووە .\nچ یادگارێكی خۆشت لەخوێندن هەیە بۆمانی باس بكەی ؟\n- یەكێك لە یادگاریە خۆشەكان ئەو رۆژە بوو كە من و هاوڕێكەم محەممەد فەتاح لە ژوورێك بووین ، كە وانەكان تەواو بوون ئیتر ئێمەش بۆخۆمان شایی و دانسمانكرد ، بێ ئاگا لەوەی كە لە كامیڕای چاودێری چاودێری كراوین ، دواتر مامۆستاكان بانگیان كردین و زۆریش پێیان ڕابواردین .\nدەتەوێت سوپاسی كێ بكەی ؟\n- سوپاسی خوای گەورە دەكەم دواتر سوپاسی تەواوی خێزانەكەم و هاوڕێ زۆر نزیكەكانم دەكەم كە زۆر یارمەتی دەرم بوون هەروەها مامۆستاكانم لە قوتابخانەی دواناوەندی سۆرانی نموونەی دەكەم كە تادواسات هاوكارم بوون .


- 2/20/2019 10:21:00 AM 2476 جار خوێندراوەتەوە\nوه‌زیری دادی سویسرا لەبارەی هاوڵاتیانی وڵاتەکەی کە لە ناو داعشدا بون رایگەیاند، ئەو هاوڵاتیانیانە با له سوریا و عێراق دادگایی بكرێن.\nهێزەکانی سوریای دیموکرات(هەسەدە) کە ئێستا لە قۆناغی کۆتاییهێنان بە چەکدارانی داعشن لە سوریا رایانگەیاندوە، زیاتر لە 800 چەکداری بیانی داعشیان دەستگیرکردوە و داوا لە وڵاتانی ئەوروپا دەکەن وەریانبگرنەوە و لە وڵاتەکانی خۆیان دادگاییان بکەن.\nكارین كێله‌ر-شوته‌ر، وه‌زیری دادی سویسرا لەوبارەیەوە رایگه‌یاند، "بۆ من سه‌ره‌كیترین شت ئاسایشی گه‌لی سوریا و هێزه ئه‌منییه‌كانه، بۆچونی ئێمه وه‌هایه هاوڵاتیانی سویسری کە لە ناو داعشدا بون له‌و شوێنانه دادگایی بكرێن كه لێی زیندانی كراون".\nبۆ من سه‌ره‌كیترین شت ئاسایشی گه‌لی سوریا و هێزه ئه‌منییه‌كانه\nئاماژەی بەوەشکرد، "گه‌ڕاندنه‌وه‌ی ئه‌و كه‌سانه‌ی كه به ویستی خۆیان چونه‌ته شه‌ڕ له سوریا و عێراق، سویسرا ده‌خاته مه‌ترسییه‌وه، ئایا ده‌توانین له‌و شوێنانەی ده‌ستگیركراون دادگاییان بكه‌ین؟، به‌ڵگه‌كان كۆبكه‌ینه‌وه و پڕۆسه‌یه‌كی ئاسایی به‌ڕێوه‌ببه‌ین؟ زۆر زه‌حمه‌ته له دۆخێكی وه‌هادا دادگه‌كانی سویسرا بیر له‌وه بكه‌نه‌وه كه چۆن دادگایی ئه‌و روداوانه بكه‌ن كه له سوریا رویانداوه".\nبه‌پێی ناوه‌ندی هه‌واڵگریی سویسرا، 93 هاوڵاتی سویسرا چونه‌ته ریزی چەکدارانی داعشەوە، له‌و ژماره‌یه 79 كه‌سیان چونه‌ته سوریا و عێراق، هه‌روه‌ها 27 كه‌سیان كوژراون و 16 كه‌سیشیان گه‌ڕاونه‌ته‌وه سویسرا.


مێژوونوسێکی ڕوس: تۆمەتبارکردنی گولەن بە کوشتنی کارلۆڤ بێ بنەمایە – بزاڤی خزمەت\nمێژوونوسێکی ڕوس: تۆمەتبارکردنی گولەن بە کوشتنی کارلۆڤ بێ بنەمایە\nئەندریە زوبۆڤ مێژوونوسی بەناوبانگی وڵاتی ڕوسیا، سەبارەت بە کوشتنی ئەندریە کارلۆڤ باڵیۆزی ڕوسیا لە ئەنقەرە وتی” تۆمەتبارکردنی گولەن بە کوشتنی کارلۆڤ بێ بنەمایە”.\nدوای ئەوەی ساڵی ڕابردوو لەلایەن پۆلیسێکی تورکیا باڵیۆزی ڕوسیا کوژرا، مێدیاکانی سەر بە دەسەڵاتی تورکیا، م.فەتحوڵڵا گولەن و بزاڤی خزمەتیان تۆمەتبار کرد بەوەی لە پشتی کردە تیرۆرستیەکەوەن.\nمێژوونوسێکی ڕوسی سەبارەت بەو بابەتە لە پەیجی تایبەتی خۆی دوا و وتی:” تۆمەتبارکردنی م.فەتحوڵڵا گولەن بە کوشتنی کارلۆڤ تۆمەتێکی بێ بنەمایە، هیچ کەسێک هێندەی گولەن بە توندی ڕەخنەی کردە تیرۆرستیەکانی نەکردوە.”\nزوبۆڤ لە بەشێکی قسەکانیدا دەلێت” ماوەیەکە سەرنجی کتێب و چالاکیەکانی گولەن دەکەم. لە کاتی پشووی ئەمساڵدا کتێبێکم خوێندەوە کە وتارەکانی گولەنی تێدا بوو. زۆر سەرسامی دەربڕین و بیر و هزرەکانی گولەنم. وەک کەسێکی شارەزا لە زانستی ئاینەکاندا، هزرەکانی گولەن بە تێڕوانینێکی خاوێن دەبینم بۆ ئاینی ئیسلام. بەڵێ ئەو کەسێکی موسوڵمانە، بەڵام پێش هەموو شتێک ئەندامێکی ئوممەتی مرۆڤە ڕاستەقینەکانە. لەوە دەجێت کەسێکی مەسیحیش هەمان قسە بکات، بەڵام بە شێوازێکی جیا. خۆ لە ڕاستیدا دونیای شتەکان زۆر جیاوازە، دونیای هزرەکانیش ملیۆنەها جار لە دونیای شتەکان ڕەنگاورەنگترە. گولە لە بابەتی ئەوەی کە هەموو مرۆڤێک دەتوانێت هەست بە بوونی خودا بکات، هاوفکرە لەگەڵ قەشە ئەنتۆنی بلوم کە کەسێکی مرۆڤ دۆستە.”\nزوبۆڤ لە بەشێکی تری قسەکانیدا ئاماژە بەوە دەکات گەر دونیایەکی وەک ناو هزری گولەن دروست بوایە ئەوا شوێنێکی زۆر جوان دەهاتە بوون.\nزوبۆڤ لە درێژەی قسەکانیدا دەڵێت” گولەن زیاتر لە ٨ ملیۆن شوێنکەوتەی هەیە، هەربۆیە ئێردۆغان لێی دەترسێت، هەر بۆیە ئیسماعیل کەهرەمان سەرۆک پەرلەمانی تورکیا بە سەرۆک پەڕلەمانی روسیای وت کەوا گولەن لە پشتی کوشتنی کارلۆڤەوەیە. بەڵام ئەوە دەزانم کە تۆمەتبارکردنی گولەن بەو تاوانە قیزەونە دوورە لە ڕاستیەوە.”\nزوبۆڤ لە کۆتای قسەکانیدا ئاماژە بە نیگەرانیەکانی خۆی دەکات لەوەی هزر و کتێبەکانی گولەن لە ڕوسیادا قەدەغە بکرێت و لەو بارەیەوە دەلێت” من دەترسم کەسە ‘ئاقڵەکانی’ ئێمە هزر و کتێبەکانی گولەن قەدەغە بکەن. گەر کارێکی وەها بکەن، ئەوا تاوانێکی گەمژانە ئەنجام دەدەن، چونکە ئەم کارە موسوڵمانە شارەزا و دروستەکان نیگەران دەکات و گروپە توندڕەوەکان دڵخۆش دەکات. جگە لەوە گروپە تیرۆرستیەکان ڕقیان لە گولەنە، چونکە هیچ کەسێک هێندەی گولەن ڕەخنەی توندی لە کردە تیرۆرستیەکانیان نەگرتوە. کەس وەک گولەن بە ڕاشکاوانە ئاماژەی بەوە نەداوە کە تیرۆرستان دەچنە ناو دۆزەخەوە.”\nموخبیرێک هەواڵ لەسەر ١٤٥ کەس دەدات و کەسیشیان ناناسێت


Diplomatic Magazine | " شۆڕش حاجی" وەك قسەکەر یان سیاسیی؟\nساڵێك زیاتر لەمەوبەر کاك شۆڕش حاجی پەیوەندیی پێوەکردم؛ حەزدەکەم سەرێکم لێبدەیت، پێکەوە هەندێ قسە بکەین، دڵنیام ئەم بزووتنەوەیە لە ئاست پێداویستیی ئەم قۆناغەدا نیە، بەڵام مەرج نیە «دوورکەوتنەوە» دەرمانی هیچ دەردێك بکات، تۆ وەرە لێرە درێژەی ئەم گفتوگۆیە ئەکەین.\nڕۆژی ٢٢/١/٢٠١٩ بەدەم داواکارییەکەیەوە چووم، بەو پێیەی کە سەرەتای #ڕێککەوتنی_پارتیی_و_گۆڕان بوو، لۆدێکی زۆری سیڤی ناردن لەسەر گردەکە هەبوو، کۆمەڵێك کارەکتەری هەلپەرست(تەنانەت لەوانەش کە لەسەر ناڕازییەکانی گۆڕان هەژمار ئەکران، بەگەرمی هاتوچۆی ئەوێیان ئەکرد و ئەم ژوور و ئەو ژووریان بوو!) بۆ من پڕ ئازار بوو لەو تەوقیتەدا سەردان بکەم، بەڵام پێم نا بەجەرگی خۆمدا و لە نیوەڕۆیەکی تاڕادەیەك چۆڵدا خۆم کرد بە ژوورەکەی کاك شۆڕشدا.\nزۆر ڕێزی گرتم و زۆرترین کاتی پێدام، بۆ ئەمە سوپاسی ئەکەم، ئەوە یەکەمجار نەبوو گفتوگۆی لەگەڵ بکەم، هەموو جار پێکەوە ڕاشکاو بووین.\nلەسەر دۆخی ڕێکخراوەیی گۆڕان و پڕۆسەی سیاسیی لەکوردستان و گرفتەکانی بەردەم گۆڕانکاریی قسەی کرد، زۆبەی قسەکانی پاڵپشت بەلۆژیك و مەعقول بوون، بەڵام بە گشتیی لۆبیی بوون بۆ «مانەوە» لەناو بزووتنەوەکەدا و ڕەواییدان بوون بە مانەوە نەك جێهێشتنی حیزبەکە.\nبۆ ئەم مەبەستە سەرنجێکی وت:(کاری سیاسیی پشوودرێژیی پێویستە، هەڵبژاردنی تەوقیت گرنگە، خۆ ئەگەر دەرفەت نەبوو بۆ گەیشتن بە ئامانجەکانت نابێت هیوا لەدەست بدەیت، مام جەلال کە کراوە بە ڕابەری قوتابخانەی «جەلالیی» و تاسەر ئێسقان دژی مەلا مستەفا و «مەلایی» ململانێی کرد، بەڵام خودی خۆی«مەلایی»ـیەکی موخلیس بوو، لەبەرامبەردا نەوشیروان مستەفا«جەلالیی»ـیەکی سەرسەخت بوو، ئەمە بۆیە ئەڵێم؛ مەرج نیە کە من لێرەم کەواتە ڕازییم بە هەموو شتێك، لێرەم و بەرەنگاریی ئەکەم) زیاتر دوا و گلەیی لەم بارودۆخە کرد کە گۆڕانخوازانی تێدایە:(ئەوانەی کە ئەیانەوێت کوردستان خراپ بکەن با زۆریش نەبن، بەڵام هاوڕان و یەکگرتوون، ئەمە بۆ گۆڕانیش ڕاستە، بە داخەوە دڵسۆزان و ئەوانەی دژی گەندەڵین پەرتەوازە و ناتەبان...تد) پاشان گوێی لە من گرت\nسەرەتا پێمووت: ئەگەر ڕاشکاو و ڕاستگۆیانە لەگەڵت بدوێم، لەلام قورس بوو ئەم دیدارە و لەم گردەدا، چونکە هەست ئەکەم ئیتر ئێمەومانان نامۆین لەم شوێنەدا، فیعلەن بە دزەشارکێ خۆم گەیاندە لات، بۆ ساتێك حەزم ئەکرد وەك بوونەوەرێکی ئەفسووناوی لەچاوی هەموواندا ون بم و کەس نەزانێت کە هاتووم بۆ ئێرە!\nوتی: بۆچی تا ئەو ڕادەیە؟! وتم: (فڵان) کە ئەیناسیت(یەکێك لە بۆدی گاردەکانی گردەکەم مەبەست بوو)، دوێنێ شەو لە فەیسبووك پۆستێکی هەڕەشەئامێزی نووسیوە، بەکورتیی و بە زمانی ناڕەوانی خۆی ئەڵێ: (ماوەیەکە هەست ئەکەم کە کۆمەڵێك دەموچاوی ناڕازیی سەردانی گردەکە ئەکەنەوە، کاتی چنینەوەی ئیمتیازاتە و ڕوونە ئەوانە بۆچی دێن، نەیخۆن تاڵە!مەگەر ئێمە بمرین بهێڵین ئەوانە پۆست وەرگرن!)\nپاشان وتم: تۆ وتەبێژی ئەم بزووتنەوەیەیت، حەتمەن هەندێ جار بۆ گۆڕینەوەی بۆچوون و ڕا و دنیابینیتان، کەسانی نەیار بەم حیزبە دێنە ئێرە و پێکەوە گفتوگۆ ئەکەن، مەعقولە ئەمە ئاسایی بێت بەڵام هاتوچۆکردنی هەڵسوڕاو یان بەرپرس و لە هەندێ باردا سەرکردەیەکی گۆڕان خۆی(جا با زۆر ناڕازییش بێت) بەو لۆژیکەی ئەو برادەرە لێك بدرێتەوە؟!\nکۆسە کۆسەیەك دروست بکرێت کە گۆڕەپانەکە یەکلابێت بۆ خۆیان و گۆڕانخوازە ڕاستەقینەکان تەنێکی نامۆبن بەسەر جەستەیەکی نامۆوە؟! دیارە بەڕێزی زۆر ناڕازیی بوو بەو زمانە نالایەقەی ئەو فەیسبووکەوانە، بەتوندی وتی: جا ئەو چ کارەیە؟!\nوتم: کاك شۆڕش ئەو برادەرە یەکێکە لە بەردەستەکانی چیا و لەخۆیەوە ئەم «فەرمایشتە»ی نەنووسیوە، با ڕووڕاست بین؛ من و تۆ چ کارەین؟! ئەمە ئەو دەردە بێدەرمانەیە کە تۆ ناتەوێت هەستی پێبکەیت، ئێوە ناوتان لێنراوە «خانەی ڕاپەڕاندن » و لەڕووکاردا دەستەبژێری سەرکردایەتی بزووتنەوەکەن، بەڵام بڕیاردەر و خاوەنی حەقیقی کەسانیترن، ئاریشەی«تەوریسی سیاسیی» گرفتێکی بونیادییە و سەری هەموو کێشەکانە، کۆمەڵە مرۆڤێکی قەزەم بنەماڵەیەکیتریان بۆ کورد ڕاست کردەوە و بە مانەوەتان لەم جێگایەدا بەرپرسیارێتیی ئەم قۆناغەتان بەرئەکەوێت.\nئەو کە دیاربوو کەیفی بەوە نەئەهات لەو پۆلێنەدا ناوی بهێنرت\nدیسانیش وتی: من باوکم پیاوی مەلا مستەفا و مام جەلال بووە، خۆیشم پیاوی مام جەلال و کاك نەوشیروان، بەڕاستیی بە هیچ جۆرێك نامەوێت کوڕ و نەوەکانم پیاوی نێچیر و مەسرور و بافڵ و نما و چیا بن!\nگفتوگۆکەی ئێمە درێژەی هەبوو، ڕاشکاوانە زۆر قسەمان کرد کە ئەکرێت مەحرەمانە بەشێکیان بمێننەوە، بەڵام بۆ مێژوو پرسیارێك کە لەوم کرد، ئەشێت لە ئەو و زۆرێك لە برادەرەکانی ئەویشی بکەین؛ بەڕێزی وەك سیاسییەکی موخەزرەم لە سەرەتای هەشتاکاندا بڕوانامەی لە ئەندازیاریدا بەدەستهێناوە، خەباتی پێشمەرگایەتی هەیە، ڕەگەزنامەی عەریقترین وڵاتی هەیە، دەستپێشخەریی دروستکردنی مینبەری جیاواز(ڕەوتی گۆڕینی دیموکراتیی_ڕەگ)ـی لەناو یەکێتیی هەبووە، ئەندامی گەڕان و جیاکردنەوەی بەڵگەنامەکانی ڕژێمی پێشووی عێراق بووە لە ئەمریکا، ماستەر و دکتۆرای وەرگرتووە و هەلی بۆ ڕەخساوە کە مامۆستای زانکۆ بێت، ئەندامی ئەنجوومەنی نوێنەرانی عێراق بووە و خانەنشینییەکی زۆری هەیە، لەناو گۆڕاندا لە بازنەی لوتکەی دەسەڵاتدا بووە، وتاربێژێکی بە توانایە، نووسەرە و توانای توێژینەوەی هەیە...تد.\nپێم ناڵێن؛ بۆچی ئەبێت تا لە پۆست و پێگەی گرنگدان ئەم سەرمایە ڕەمزیی و پڕ بەهایانە ناخەنەگەڕ و سنوورێك بۆ ملهورِیی مناڵ و شازادە جێنشینەکان دانانێن؟! شۆڕش حاجی وتارێکی درەنگ وەختی نووسیوە؛ گەر گۆڕانکارییتان پێناکرێت گۆڕەپانەکە چۆڵکەن.\nنووسینەکە دەرخستەیەکی باشە بۆ حاڵی ئێستای گۆڕان، بەجۆرێك لە جۆرەکان«إرحل»ـی لە سەرانی ئێستای گۆڕان کردووە، بە مەرجێك ئەگەر ناتوانن گۆڕانکاریی بکەن!\nهەڵبەت بۆ خۆی بەقووڵیی ئەو وەڵامەی لایە کە هیچ موقەوەماتێکی گۆڕانکاریی لەو هێزەدا نەماوە بزووتنەوەیەك سەراپای ئەوانەی تیایدا ماونەتەوە هیچ پاساوێکی بابەتییان نەماوە جگە لەبەرگرییکردن لە دەستکەوتە کەسییەکانیان، یان چاوەڕێی پشکی خۆیانن لە غەنیمەتەکە، بۆچی ئەبێت تازە بێین و بۆ وەڵامی ئەو پرسیارە بگەڕێین؟!\nئێستا بەم نووسینە تەنیا ئەیەوێت بڵێت «منیش قسەی خۆمم کرد» یان بە پێچەوانەوە ئامادەیە شان بداتە بەر بەرپرسیارێتیی ئەم قۆناغە؟! قۆناغێك کە سیاسیی خۆنەویست و ئەکتیڤیستی ئەوێت نەك تەنیا قسەکەر!


بەرەو سەرژمێری گشتی دانیشتووانی عێراق لە ساڵی ٢٠٢٠ دا\n5/19/2019 3:45:58 PM\n2137 جار خوێندراوەتەوە\nپرۆسیسی سەرژمێری دانیشتووان ھەنگاوێکی گرنگ و پێویستە بۆ دانانی پلان و بەرنامەی گەشەکردنی ئابووری و مرۆیی لە سەرئاستی وڵات و بەرکەوتەی ھەر تاکێک لە بوودجەی گشتی،لە لایەکی تریشەوە لە ڕووی سیاسی و یاسایی و دەستووریشەوە دەکرێت بەرچاو ڕوونی تەواو بدات بۆ دیاریکردنی قەوارەی ڕاستەقینەی ھەر بازنەیەکی ھەڵبژاردن .\nئەگەرچی حکومەتە یەک لە دوای یەکەکانی عێراق لە ھەردوو سەردەمی پاشایەتی و کۆماریشدا ھەر دە ساڵ جارێک سەرژمێری گشتی یان ئەنجامداوە لە ساڵی ١٩٢٧ ەوە تا ١٩٩٧ سەرەڕای ھەموو قەیران و کێشەکان بەڵام لە عێراقی نوێ تا ئێستا ئەو پرۆسە گرنگە ئەنجام نەدراوە .\nئەوەی شایانی ھەڵوەستە لە سەرکردن و مەبەستی ئەم وتارەی منە ئەمجارە سەرژمێری گشتی یە لە عێراقدا کەوا بڕیارە لە کۆتایی ساڵی ٢٠٢٠ دا ئەنجام بدرێت ئەگەر جارێکی تریش دوانەخرێت وەکو چەند جارێکی تر بڕیاری وا دراوەو دواتر بە بیانوو و پاساوی نەبوونی بڕی پارەی پێویست بۆ ئەنجامدانی ئەو پرۆسەیە، جگە لە نەسازان و ڕێک نەکەوتن لە نێوان ھێزە سیاسییەکان و پێکھاتەکانی عێراقدا لە دوای نووسینی دەستووری عێراقەوە لە ساڵی ٢٠٠٥ ەوە بە تایبەتی بە ھۆی مادەی ١٤٠ دەستوری تایبەت بە ناوچە جێناکۆکەکان کە دەبوو تا ساڵی ٢٠٠٧ چارەنووسی ئەو ناوچانە بە گوێرەی دەستوور یەکلایی بکرایەتەوە .\nئەوەی ئەمجارە ئاماژەی بەھێزە بۆ ئەوەی سەرژمێری گشتی بەڕێوە بچێت لە عێراقدا و دوانەخرێت بە ھیچ پاساو بیانوویەک ئەوەیە کە دەستەی باڵای سەرژمێری دانیشتووان و شوێنی نیشتەجێ بوون واتە (مسکن ) یان ماڵ لە ساڵی ٢٠٢٠ پێکھێنرا وەکو وەزارەتی نەخشەکێشانی عێراق ڕایگەیاندووە کە پێکھاتووە لە ھەردوو سەرۆکی لیژنەی نیشتمانی سیاسەتی دانیشتووان و دەزگای ئاماری ناوەندی عێراق و دوو نوێنەر لە حکومەتی ھەرێمی کوردستان و نوێنەری ئەنجوومەنی نوێنەران و بریکاری وەزراتەکانی ئاسایش و خزمەتگوزاری و ھەروەھا نوێنەری دیوانەکانی وەقفی شیعەو سوونەو ئاینەکانی دی کە ئەرکی ئەم دەستە باڵایە ئەوەیە کە:\n١- دانانی پلانێکی گشتگیر بۆ چۆنیتی ئەنجامدانی پرۆسەی سەرژمێرییەکەو ھەموو کۆمیتەکان و لقەکانی لە سەر تا خواری وڵاتدا لە ھەموو قۆناغەکانی لە کاتە جیاوازەکاندا\n٢- دەستنیشانکردنی ھەموو پێداویستیە مادی و مرۆییەکانی و چۆنیەتی خەرجکردنی تێچووی پرۆسەکە و سەرپەرشتی و چاودێری کردنی لە ھەموو قۆناغەکانیدا.\n٣- بڕیاردان لە سەر دوا شێوەی ئەو فۆرمەی کە سەرژمێرییەکەی لە سەر دەکرێت لە چۆنیەتی سەرژمێریکردن و ھەر بابەت و پرسیارێکی تر کە دەستەکە بە پێویست و گرنگی بزانێت و جێگیری بکات لەو فۆرمەدا .\nوتەبێژی وەزارەتی پلان دانانی عێراق بە میدیاکانی ڕاگەیاندووە کە لە کۆتاییەکانی ساڵی داھاتوو واتە ٢٠٢٠ پرۆسەی سەرژمێری دانیشتوان و ماڵەکانیان ئەنجام دەدرێت ئەوەی ئەمجارەی جیاوازە لە جارەکانی دی وشەی مساکن ی بۆزیاد کراوە سەرژمێری کە مەبەست ماڵ و شوێنی نیشتەجێبوونی ھاوڵاتیانە، ھەروەھا ئەوەشی ڕاگەیاندووە کە کە ڕێکخراوی نەتەوە یەکگرتووەکان و ھەندێک وڵاتی تری دۆست کۆمەک و ڕاوێژی پێویستمان پێشکەش دەکەن بۆ ئەنجامدانی ئەم پرۆسە گرنگە .\nلە کۆتاییدا ئەوەی پەیوەندی بە کوردو مادەی ١٤٠ی دەستوورو ناوچە جێناکۆکەکانەوە ھەیە و جارێکی تر بە ئاشکرا خۆدزینەوەیە لە جێبەجێکردنی ئەوەیە کە عەبدولزەھرە ھنداوی کە وتەبێژی وەزارەتی پلاندانان و سەرۆکی دەزگای ئاماری ناوەندیشە ھەر لەو میانەدا ئەوەشی وتووە کە ئەم ئامارو سەرژمێرییە ھیچ پەیوەندییەکی بە مادەی ١٤٠ ی دەستوورەوە نییەو تەنانەت وەڵام دانەوەی پرسیاری نەتەوە و ئاین و ئاینزا ئارەزوو مەندانەیە و ھاوڵاتیان ئازادن لە وەڵامدانەوەی ئەو پرسیارە یان وەڵام نەدانەوەی و ھەروەھا وتی ئامانجی ئەم پرۆسەیە تەنھا بۆمەبەستی پلان و گەشەکردنی وڵاتە.


2020.09.28 - 01:35\nبەپێی ماڵپەڕی تایبەتی شوێنکەوتنی فڕۆکە لە جیهاندا، ماوەیەی چەند کاتژمێرێکە فڕۆکەیەکی سوپای تورکیان بە ئاسمانی قەندیل و دەڤەری ڕاپەڕیندا دەسوڕێتەوە و چاوەڕێ دەکرێت بۆردومانی بنکە و بارەگاکانی پەکەکە بکات.\nفڕۆکەکە لە جۆری (بەیرەقدارTB2)ـە و بە بەردەوامی بە ئاسمانی ناوچەکەدا دێت و دەچێت، وەک ئەوەى لە وێنەکەدا دیارە، چاوەڕێ دەکرێت فڕۆکەکە بۆردومانی ناوچە سەربازییەکانی پەکەکە بکات لە قەندیل یاخود زانیاری لەسەر ناوچەکان کۆبکاتەوە.\nجوڵەی فڕۆکەکە لەم لینکەوە ببینە\nئەوە لەکاتێکدایە ماڵپەڕی ANFی سەر بە پەکەکە ڕایگەیاند، تورکیا ئامادەکاری دەکات کە لە ناوچەکانی کەشان و بەکتوریای سەر بە هەرێمی حەفتانین و گردی زەندورای سەر بە هەرێمی مەتینا دەست بە ئۆپڕاسیۆنێکی تری سەریازس بکات.\nماڵپەڕەکە بەناوی چەند سەرچاوەیەکەوە دەڵێت، "بۆ ئەو ئۆپڕاسیۆنە بڕیارە هێزە تایبەتەکانی جەندرمە لە شاری هاتایەوە جوڵەیان پێبکرێت و بهێنرێنە ناوچەکە و بەشێکیشیان لە گوندەکانی سەر بە قەزای زاخۆی باشوری کوردستان جێگری بکرێن."\nتورکیا چووە ناو شەڕەکەوە.. فڕۆکەیەکی ئێف-16ی تورکی فڕۆکەیەکی سو-25ی ئەرمینی خستەخوارەوە\n2020.09.29 - 17:16\nعێراق هەنگاوەکانى بۆ ڕاکێشانى هێڵى شەمەندەفەر و بەستنەوەى بە تورکیاوە چڕدەکاتەوە\n2020.10.02 - 21:51\nوردەکاریی ڕاگرتنى گه‌شته ئاسمانییه‌كانى تورکیا لەگەڵ هه‌رێم و عێراق\n2020.10.02 - 20:50\nتەقينەوەيەكى بەهێز لە حەلەب دەيان كوژراو و بريندارى لێكەوتەوە\n2020.10.06 - 17:09\nدوای چاکبوونەوەش لە کۆرۆنا.. توشبووان بە دەست کێشەیەکەوە دەناڵێنن\n2020.10.06 - 17:03\nناوەڕۆکی کۆبوونەوەکەى بەرهەم ساڵح و عەلی باپیر ئاشکرا کرا\n2020.10.06 - 16:41


راپەڕین و بیست و نۆ ساڵ – Standard Kurd\nراپەڕین و بیست و نۆ ساڵ\nلەلایەن ستاندار Posted on ئازار 5, 2020 335 جار بینراوە 0 سەرنج\nدلاوەر شێخ محمد هرکی\nلە ڕۆژێکی وەکو ئەمڕۆدا لە 5 ــ 3 ــ 1991 ، کە 29 ساڵ بەسەر راپەڕینی گەلی باشوری کوردستان تێدەپەڕێت، کە بە راپەڕینە مەزنەکەی ساڵی 1991 ناسراوە ، دەبێ ئەوە وەکو وێردی سەرزارمان بۆ نەوەکانی ئێستا و ئایندە و بۆ مێژوو دووبارە بکەینەوە بۆ یەكەم جار راپەڕینی خەڵكی كوردستان لە رانیە دەستی پێكرد، هەمان رۆژ رانیە، چوارقوڕنە، دەشتی بێتوێن، حاجیاوا و سەركەپكان ئازادکران، پاشان سلێمانی و شارو شارۆچکەکانی دیکەی کوردستانی گرتەوە و رژێمی بەعسی رووخا و پێیە پیسەکانیان لەم خاکە هەڵگیران و ڕاونران.\nئەمە خواستێکی سروشتی گەلی کوردستان بۆ گەیشتن بە ئازادیی و سەرفرازی و ڕەتکردنەوەی هەموو ئەو ستەم و زۆردارییەی لێی دەکرا ، دەبێ خەبات و قوربانیدانی هێزی پێشمەرگە و ڕۆڵەکانی گەل و یەکگرتوویی و یەکڕیزیی لایەنە سیاسییەکان و پێکهاتەکان و سەرجەم خه‌ڵكی کوردستان هەر گیز لە بیر نەکەین.\nبەکورتی با ئەو ڕۆژانەتان بەبیر بێنمەوە ، کە تازە تەمەنم یانزدە ساڵ دەبوو ، قوتابی پۆڵی پێنجی سەرەتایی بووم .\nلە 7 ــ 3 ــ 1991 خەڵکی سلێمانی راپەرین و بۆ بەیانییەكەی ئەمنە سوورەكە و معەسكەر سەلامیان كۆنتڕۆڵكرد.\n8 ــ 3 ــ 1991 لە چەمچەماڵ، هەڵەبجە، عەربەت، زەرایەن، پیرەمەگرون راپه‌ڕین دەستیپێكرد.\n9 ــ 3 ــ 1991 خەڵکی كۆیە، شەقڵاوە، ئۆردگای باسرمە راپەڕین.\n10ی ئازاری 1991 خەڵکی شارۆچكەكانی سۆران، رواندز، حاجی ئۆمەران، مێرگەسور، چۆمان، سپیلك، خەلیفان، هەریر، باتاس، مەسیف، تەقتەق، ئاغجەلەر، قەرەهەنجیر راپەڕین.\nبەیانی زوو 11ــ 3 ــ 1991 خەڵکی شاری هەولێر راپەرین و کۆمەڵگەکانی كەسنەزان، بنەسڵاوە، دارەتو، قوشتەپە، شاوێس، پیرزین، مەلائۆمەر، جدیدە، تۆبزاوە، كەورگۆسك، بەحركە، بەرحوشتر و سێبیران ئازادكران و بەرەو ناحیەی رزگاری و قەزای خەبات بەلێشاو بەچاوی خۆمم بینی هێزەکانی ڕژێم بە پیادە و تاک و جووت و کۆمەڵ کومەڵ فەیلەقی پێنجیان بەجێێشت و هەڵاتن ، وێنەی خوێنڕێژی چارەگە سەددەیەک لەسەر قوتابخانەی سێبیران درایە بەر گولـلە ، وەکو توڕەییەک ، هەندێ لەو هێزانەش کوردبوون ، کە لەناو سوپا رووخاوەکەدابوون ، هەبوو ئەوکات دیل و ئەسیری دەکوشت ، ئەمە زۆر بێ بەزەییانە بوو ، بەو مناڵییەی خۆم نەمدەتوانی هەزمی بکەم ، سێ چوار کەس خۆیان کرد بە کۆڵانەکەماندا و باوکم ، فەرموویان لێ کرد و هەر لەگەڵ سڵاو کردن بەکوردی ڕەوان قسەیان دەکرد و خۆیان ناساند ، وتیان ” ئێمە خەڵکی سلێمانیین ” جل و بەرگی عەسکەرییان دانا و جل و بەرگی کوردییان لەبەر کرد و دوای نان خوارد و پشوویەک ماڵی ئێمەیان بەجێهێشت و ڕۆیشتن .\n12 ــ 3 ــ 1991 خەڵکی جەلەولا و خانەقین راپەڕین و هەمان رۆژ مەخمور، ئاكرێ، بجیل، سورچیایەتی، بەردەرەش، دینارتێ، زێبار، شێخان ئازادكران.\n13 ــ 3 ــ 1991 خەڵکی زاخۆ، دەشتی سلێڤان، راپەڕین. لە سنوری كەركوكیش شارۆچكەی پردێ ئازادكرا، لە گەرمیانیش كەلار و جەبارە ئازادكران.\n14 ــ 3 ــ1991 خەڵکی شاری دهۆك راپەڕین و هەمان رۆژ ناوچەكانی زاوێتە، سەرسەنگ، دێرەلوك، شێلادزێ، ئامێدی، بامەڕنێ، دوای هەندێ بەرگری ئازادکران.\n15ــ 3 ــ 1991 خەڵکی شارۆچكەی سمێل راپەڕین.\n16ــ 3 ــ 1991 سەربەشاخ و قەرەچوخ و مەخمور ئازادكران.\n18 ــ 3 ــ 1991 شارۆچكەی پردێ و دەوروبەری ئازادكرا.\n19 ــ 3 ــ 1991 دەوروبەری شاری کەرکووک ئازادكرا.\n20 ــ 3 ــ 1991 جەماوەری شاری کەرکووک راپەڕین شارەكە ئازادبوو.\n21 ــ 3 ــ 1991 ئاگری نەورۆز لە کەرکوک كرایەوە شەڕ لە معەسكەر خالید بەردەوام بوو.\nرۆژی 27ــ 3 ــ1991، سوپای عێراق کەرکوکی گرتەوە و بۆ رۆژی 31ی ئاداری1991 سوپای عێراق هەولێریشی گرتەوە و كۆڕەو دەستیپێكرد .\nبەیانی سی و یەکی مانگ ئێمە بە تەراکتۆرەکەمان و بە دوو عارەبانەی پێکەوەگرێدراو لە سێبیران بەرەو میرانخور بەڕێکەوتین ، لە قەراغ رووبارەکە لای هەولێر پڕ ئۆتۆمبێڵ بوون خەڵک خۆی لە رووبار دەدا و ئۆتۆمبێڵی بەجێ دەهێشت ، بە پیادا بەرەو ئەو بنارە دەچوون .\nباپیرم هەزار رەحمەتی لێ بێ لەگەڵ مردووی سالحان ، وتی .. واللە ماڵەوە بەجێ ناهێڵم و بەجێشی نەهێشت ، بۆ زانیارییات لە سی و یەکی ئابیش دیسان باپیرم ماڵەوەی بەجێ نەهێشت.\nئەمە هەمووی دژی ستەم و زۆرداری بوو ، ئیتر دواتر کۆڕە و یەکەم قۆناغ دامەزاندنی پەرلەمان و حکومەتی هەرێم بوو .\nیەكەمین ئە‌زموونی هەڵبژاردنی پەرلەمانی كوردستان بە‌شێوە‌یە‌كی دیموكراسی بە‌پێی یاسای ژمارە (1)ی بە‌رە‌ی كوردستانی لە 19\_5\_1992 بە‌سە‌رپە‌رشتی و چاودێری نوێنە‌رانی چە‌ندین رێكخراوی بیانی لە‌بواری مافی مرۆڤ و دیموكراسی و ئە‌ندامانی پە‌رلە‌مانی وڵاتانی ئە‌وروپا و رۆژنامە‌نووسانی بیانی تێیدا بەشدارییان کرد.\nزۆری نەبرد شەڕی براکوژی دەستی پێکرد و مەسەلەی پەنجا و یەک و چل و نۆ دروست بوو لەگەڵ ملمڵانێی گورمرگ و دەسەڵات .\nدواتر ئاشتەواییەکەی ساڵی 1998واشنتۆن هەناسەیەکی نایەوە بەر لاشەی شەکەتی کوردستان و دووەم پرۆسەی هەڵبژاردن ، لە رۆژی 30 /1/ 2005 خولی دووە‌می هەڵبژاردنە‌كانی پەرلەمانی كوردستان ئەنجامدرا، كە هاوكاتی هەڵبژاردنە‌كانی ئەنجومەنی نوێنەرانی عیراق و هەڵبژاردنی ئەنجومەنی پارێزگاكان بوو تێیدا 1.753.919 كە‌س بەشدارییان كرد.\nلەو هەڵبژاردنەدا دانیشتووانی كوردستان جیا لە دانیشتوانی ناوچە‌كانی دیكەی عیراق، لەیە‌ك كاتدا دەنگیان بۆ هەڵبژاردنی سێ ئەنجومەنی جیاوازدا، كە بریتی بوون لە(ئەنجومەنی نیشتمانی كوردستان- عیراق لە سنووری پارێزگاكانی سلێمانی و هەولێر و دهۆك – ئەنجومەنی نوێنەرانی عیراق – ئەنجوومەنی پارێزگاكان)\nلەو هەڵبژاردنەدا نەخشەی سیاسی پەرلەمانی كوردستان گۆڕانكاری بەسەرداهات، بەشێوەیەك كە بۆ\nیەكەمجار لەناو پەرلەماندا، لانی كەم چوار هێزی سەرەكی هەبوون، نەك دووهێز وەك لە خولی یەكەم و دووەمدا تێبینی دەكرا كە یەكێتی پارتی بوون، ئۆپۆزسیۆن لە دایکبوو ، ئەوکات خۆم لەسەر سندوقەکانی هەڵبژاردن بووم ، لە پێناو دەنگێک چەندین مرۆڤ سووک دەکران ، وەهەروها مرۆڤیش هەبوو ، چەندین دەنگی دەدا لە دەنگی مردووانەوە تاکو ….هتد.\nهەر چۆنێک بێ یەکەمجار گوێبیستی داواکاری گەل بووین لەناو پەرلەمان ،لێ ئەمەش زۆری نەخایاند و ئەم ئۆپۆزسیۆنەش توایەوە.\nلە ساڵی 2014شەڕێک یەخەی گرتین ، ڕاستە ئینتیمای تاکی کورد لەو شەڕەدا لەپاڵ هێزی پێشمەرگە لە هەموو چین و توێژەکانەوە خۆبەخش دروست بوو ، بۆ بەرگریکردن لە خاک و شەرەف ، ڕێک لەو ئێوارەیەدا ، کە ئەم وتارە دەنوسم ئەو ئێوارەیەم بەبیردێتەوە بە خۆبەخشی لەگەڵ کۆمەڵێ خزم و دۆستانمان بەرەو سەنگەرەکانی چووین و لە نزیک خازر بەرگریمان کرد لە خاک و شەرەف دژی تیرۆریستان.\nشەڕی براکوژی و سی و یەکی ئاب و شانزدەی ئۆکتۆبەر سێ تیری ژەهراوی بوون ، راون لە جەستەی ماندووی ئەم هەرێمەمان ، لەپاڵ ئەمەش دا دوای 2003 نوخبەی سیاسی ئێمە دەبوایە لە کەوتنی ڕژێم و لاوازی بەغدا هەرێم بەهێز بکەن ، کەچی چوون زامە شێرپەنجەییەکەی بەغدایان تیمار دەکرد ، کە تاکو ئێستا ئەم زامە نە سارێژ بووە و نە ئەم نەخۆشە دەمرێ .\nلە کۆتاییدا دەڵێم .. ئێمە لێرە ماندووین ، نەوەیەک پێگەشتووە ، لە دوای راپەڕین تەمەنی نزیکە لە سی ساڵێک و نە خانووی هەیە و نە دەمەزراوە و نە بڕوای بە ئایندەی خۆی هەیە ، درەنگە و زۆریش تێپەڕیوە ، بەڵام هێشتان تروسکایی ئومێدێک ماوە ، ئەگەر نوخبەی سیاسی دەست هەڵبگرێ لە کێشمەکێشم و چاوچنۆکی دەسەڵات و کۆکردنەوە و گڵدانەوە و پارە خستنە ژێر بانکەکان ، لە حزبەکان جێی نەوەی دوای راپەڕین بکەنەوە و یەکە ئیداری و کارگێڕی و هەندێ وەزارەتەکان ئەوان تێیدا خۆیان ببیننەوە و ئەم نەوەیە بێتە گۆڕەپانی خەبات و خۆی لەو ئاوێنەیەدا ببینێتەوە ئەوا ئیدامە بە دەسکەوتەکانی ڕاپەڕین دەدرێ و ئامانجە هەرە گەورەکەش ، کە بوونی دەوڵەت و کیانێکی سەربەخۆیە دێتە دی ، بەپێچەوانەوە ئایندە شتێکی گەورە ناخولقێنێ و بازنەکە هەر دووبارە دەبێتەوە و نازانین ئیتر راپەڕین و بیست و نۆ ساڵ تا چەند ساڵی تر لەسەر سک ڕامان دەکێشێ ، وای لێ هاتووە ئێمەش ئومێد بە دووبارە چوونەوە شاخ ببەین ، بەشکو بەخت یاوەر بێ و ئێمەش لە شاخ هەندێ خەبات بکەین و بڵێین ئێمە خەباتمان کردووە و نەوەی ئێستا بێ ئاگایە لەوەی دوێنێ چ روودراوە !\nبڵاوکراوەی پێشووداواى گۆڕینى دەستور و سیستەمى پەڕلەمانى عێراق دەکرێت\nبڵاوکراوەی نوێتركۆتایهاتنی كۆڕۆنا له‌گه‌ڵ به‌رزبونه‌وه‌ی پله‌كانی گه‌رما گومانی تێده‌كه‌وێت\nPosted on ئه‌یلول 5, 2020 0 152\nPosted on ئه‌یلول 10, 2020 0 1828\nPosted on ئه‌یلول 17, 2020 ئه‌یلول 17, 2020 0 782\nPosted on ئه‌یلول 27, 2020 0 817


د.بەشیر حەداد لەگەڵ شاندی وەزارەتی کشتوکاڵ و سەرچاوەکانی ئاوی حکومەتی هەرێم كۆبووه‌وه - رۆژنامه‌ی خه‌بات\nد.بەشیر حەداد لەگەڵ شاندی وەزارەتی کشتوکاڵ و سەرچاوەکانی ئاوی حکومەتی هەرێم كۆبووه‌وه\nد.بەشیر حەداد لەگەڵ شاندی وەزارەتی کشتوکاڵ و سەرچاوەکانی ئاوی حکومەتی هەرێم، تاوتوێی بەهێزکردنی هاوکاری و هەمانگییەکانی نێوان هەولێر و بەغدا، و خەرج کردنی شایستە داراییەکانی جووتیارانی کوردستانیان كرد\nرۆژی سێشەممە رێککەوتی12\_1\_2021، دکتۆر بەشیر خەلیل حەداد جێگری سەرۆکی ئەنجومەنی نوێنەرانی عێراق لە نووسینگەی تایبەتی خۆی لە شاری بەغدا پێشوازی کرد لە شاندێکی باڵای وەزارەتی کشتوکاڵ و سەرچاوەکانی ئاوی حکومەتی هەرێمی کوردستان بەسەرۆکایەتی بێگەرد تاڵەبانی وەزیری کشتوکاڵ و ژمارەیەک لە کادیرە باڵاکانی وەزارەت.\nلە کۆبوونەوەیەکدا کە ژمارەیەک لە ئەندامانی ئەنجومەنی نوێنەران و فارس عیسا سەرۆکی نوێنەرایەتی حکومەتی هەرێمی کوردستان لە بەغدا تێیدا بەشدار بوون، چەندین بابەتی گرنگی پەیوەست بە گەشەپێدانی کەرتی کشتوکاڵ و رێکارەکانی زیادکردنی بەرهەمی ناوخۆیی و گرنگیی بەردەوامی پەیوەندییەکانی نێوان هەردوو وەزارەتی کشتوکاڵ و سەرچاوەکانی ئاوی حکومەتی فیدراڵ و حکومەتی هەرێمی کوردستان تاوتوێ کران.\nلە لایەکی دیکەوە دکتۆر بەشیر حەداد، سەرۆکایەتی کۆبوونەوەی نێوان شاندی میوان و سەرۆک و ئەندامانی لیژنەی کشتوکاڵ و ئاو و هۆڕەکانی ئەنجومەنی نوێنەرانی کرد.\nلە کۆبوونەوەکەدا جێگری سەرۆکی ئەنجومەنی نوێنەرانی عێراق جەختی لەسەرگرنگی بەهێزکردنی هاوکاری و هەمانگی نێوان وەزارەتی کشتوکاڵ و سەرچاوەکانی ئاوی حکومەتی هەرێمی کوردستان و وەزارەتی کشتوکاڵ و سەرچاوەکانی ئاوی حکومەتی فیدراڵ و پێویستی بەردەوامی سەردان و کۆبوونەوەکانی نێوانیان کردەوە بە مەبەستی چارەسەرکردنی کێشەکان و نەهێشتنی ئاستەنگەکانی بەردەم گەشەپێدانی کەرتی کشتوکاڵ لە تەواوی وڵات و پشتگیری کردنی جووتیاران و گرنگی دانی راستەوخۆ بە بەربوومی ئاژەڵی بەمەبەستی زیاتر کردنی ئەو بەرهەمانە.\nحەداد ئاماژەشی بە پێویستی خەرج کردنی شایستە داراییەکانی ساڵانی (2014-2015-2016) جووتیارانی هەرێمی کوردستان کردەوە و جەختیشی لەسەر گرنگیدان بە ئاسایشی خۆراک بۆ هاووڵاتیانی عێراق و پشتیوانی بەروبوومی ناوخۆیی وپشت نەبەستن بە بازاڕی نێودەوڵەتی و رووبەڕووبوونەوەی هەڕەشەکان کردەوە کە لە سایەی زیاد بوونی ژمارەی دانیشتوانەوە تووشی وڵات دەبن.\nسێشەممە 12 كانوونی دووەمی 2021\nبابه‌تی پێشوو پۆمپیۆ: ئێران هاوکاری سەرەکی قاعیدەیە\nبابه‌تی دواتر رۆژنامه‌ی خه‌بات 13-01-2021 ژماره 6070\n612 كه‌سی دیكه له‌هه‌رێمی كوردستان تووشی كۆڕۆنابوون و 11 كه‌سیش گیانیان له‌ده‌ستدا\nوه‌زاره‌تی ته‌ندروستی هه‌رێمی كوردستان بڵاوی كرده‌وه: له24 كاتژمێری رابردوودا 612 كه‌سی …\nدڵزاری شاعیر كۆچی دواییكرد\nئه‌حمه‌د دڵزار، شاعیر و تێکۆشەری ناسراوی كوردستان، ئه‌مڕۆ شه‌ممه 10ی نیسان/ ئه‌پریلی 2021…\nپرسه‌نامه‌ی سه‌رۆكی حكومه‌تی هه‌رێمی كوردستان بۆ كۆچی دوایی ئه‌حمه‌د دڵزاری شاعیر\nمه‌سرور بارزانی، سه‌رۆكی حكومه‌تی هه‌رێمی كوردستان، پرسه‌نامه‌یه‌كی بۆ كۆچی دوایی ئه‌حمه‌د…\nوەزارەتى شارەوانی: ناکرێ بەرپرسانی حیزبی لایەنێک لە جیاتی وەزارەتی شارەوانی بڕیار بدەن


پۆلیس لەبارەی هەڕەشەکردن لە کچان بۆ بڵاونەکردنەوەی وێنەکانیان روونکردنەوە دەدات\nتا دێت بابەتی هاککردنی ئامێرەکانی پەیوەندی و هەڕەشەکردن بە بڵاوکردنەوەی ڤیدیۆ و بابەتی کەسییەوە زیاتر پەرەدەسێنێت و لەسەر ئەو بابەتە لە تاوتوێی ئێن ئاڕ تیدا، وتەبێژی پۆلیسی سلێمانی و شارەزای ئایتی زانیاری ورد بۆ پاراستنی تۆڕەکان لەلایەن هاوڵاتییانەوە دەخەنەڕوو.\nسەرکەوت ئەحمەد وتەبێژی پۆلیسی سلێمانی لە تاوتوێی ئێن ئاڕ تیدا رایگەیاند، "ئەمساڵ ٥٠٠ دۆسییەی هاککردن لە سلێمانی تۆمارکراوە و هەر کەسێک هەڕەشەی بڵاوکردنەوەی وێنە بکات دادوەر زیاتر لە دوو ساڵ زیندانی بەسەردا دەسەپێنێت."\nجەختیش دەکاتەوە و دەڵێت، "ئەو کەسەی هەڕەشەی بڵاوکردنەوەی وێنەی لێدەکرێت دەبێت سکاڵا تۆماربکات"، دەشڵێت، "زۆرینەی ئەوان هاک دەکەن دەستگیریان دەکەین."\nسەرکەوت ئەحمەد لەسەر بابەتەکە چەند کەسێکی جۆراوجۆری باسکرد و وتی، "کچ هەبووە پارەی لە ماڵەوە دزیوە بۆ ئەوەی وێنەکانی بڵاونەکرێتەوە."\nهەر لە تاوتوێدا، قاسم حەمە خورشید شارەزای ئایتی وتی، "ئەو مۆبایلەی رۆژانە بەکاریدەهێنین وێنە و زانیارییەکانی تێدا پارێزراو نییە و بەشێکی زۆری بەشداربووانی تۆڕە کۆمەڵایەتییەکان هۆشیارنین بۆیە هاکدەکرێن."\nشارەزاکەی ئایتی چەند کەیسێکی لەبارەی چۆنییەتی هاککردنەوە باسکرد و دەڵێت، "بەشێک لەوانەی هاک دەکەن ئەپلیکەیشن لەناو مۆبایلەکەدا دادەبەزێن زانیارییەکانی تێدا دەدزن"، دەشڵێت، "بەناوی خەڵات وەرگرتنەوە ئێستا خەڵک هاک دەکرێت."\nهەفتەیەکە بڵاوبوونەوەی گرتەی ڤیدیۆیی چەند کچ و کوڕێکی گەنج تۆڕە کۆمەڵایەتیەکانی هەژاندووە کە تییادا جگە لە سوکایەتیکردن بە خۆیان پەشیمانیش دەردەبڕن، دواتریش ئاشکرابوو کە لە تۆڕە کۆمەڵایەتیەکان باندێک فریوی داون و گرتەی ڤیدۆیی گرتوون و هەڕەشەی وەرگرتنی پارەی لیکردون و ڤیدۆکانیشی بڵاوکردونەتەوە.


’’دەستبەجێ لەناوى ببەن’’\nوەزارەتى كشتوكاڵى عێراق بڕياريدا چيتر ڕێگە نەدات مريشكى بەستوو و زيندوو و پارچەكانى مريشك لە هەرێمى كوردستانەوە ببرێنە ناوچەكانى ترى عێراق و جەختلەوەشكراوەتەوە، زانيارى هەيە بەرهەمێكى زۆر لە هەرێمەوە داخڵى پارێزگاكانى تر بكرێت، دادگاى عێراقيش فەرمانى دەركردووە هەر يەكێك لەو بەرهەمانە دەستى بەسەردا گيرا دەستبەجێ لەناو ببرێن.\nئەوەى ئەوەى هەناردەى گەنمەشامی عەلەف و هاڕاوەی پاقلەی سۆیا لە هەرێمى كوردستانەوە بۆ پارێزگاكانى ترى عێڕاق قەدەغەكرا بەهۆى ئەوەى بە رێوشوێنى گومرگى پێويستدا تێناپەڕن و نرخيان كەمترە لە بازاڕدا، وەزارەتى كشتوكاڵى عێراقى (1ى ئايارى 2021) لە بەياننامەيەكدا بڵاويكردووەتەوە، زانياريمان هەيە هەوڵى ئەوە دەدرێت بەرهەمێكى زۆرى مريشكى زيندوو و بەستوو پارچەكانى مريشك لە هەرێمى كوردستانەوە داخڵى پارێزگاكانى ترى عێراق بكرێت.\nڕونيشكراوەتەوە، لەگەڵ لايەنە ئەمنى و مەدەنييەكاندا هاريكارى دەكەن بۆ بەرەنگاربوونەوەى ئەو هەوڵانە، ئەو بەرهەمانە ڕێگە پێنەدراون و پشكنينى پزيشكى فێرتێرنەريان بۆ نەكراوە و لەو دەوڵەتانەوە هێنراون كە هێنانى ئەو بەرهەمانە لێيانەوە قەدەغە كراوە، ئەوەش بەهۆى تۆماركردنى پەتاى ئەنفلۆنزاى باڵندە تێياندا كە بە خێرايى بڵاودەبێتەوە وزيانەكەى گەورەيە.\nوەزارەتى كشتوكاڵى عێراق جەختيلەوەشكردووەتەوە، هێنانى ئەو بەرهەمانە و دزەپێكردنيان بۆ ناو بازاڕەكانى ناوخۆ زيانى ڕاستەوخۆى بۆ ئاسايشى خۆراكى نيشتمانى هەيە و كاريگەرى سلبى لەسەر تەندروستى گشتى هاوڵاتيان دروست دەكات، ئەوەش سەرەڕاى زيان گەياندن بە پرۆژەكانى كێڵگە پەلەوەرييەكان، كە لەماوەى كۆتاييدا ژمارەيان و چالاكييەكانيان زيادى كردووە.\nهەمان وەزارەتە لە بەياننامەيەكى تردا بڵاويكردووەتەوە، محەمەد خەفاجى، وەزيرى كشتوكاڵ لەگەڵ فائق زێدان، سەرۆكى ئەنجومەنى باڵاى دادوەريى كۆبووەتەوە و جەختلەوەكراوەتەوە، ڕێنمايى دەركراوە بۆ ئەوەى سەرجەم ئەو بەرهەمانەى كە باس كراون و لە ڕێگەى هەرێمى كوردستانەوە دزەيان پێدەكرێت پاڕێزگاكانى ترى عێراق لەكاتى گرتنيان دەستبەجێ لەناو ببرێن.


ئێران: ‘له‌یلا حاته‌می داوای لێبوردنی کردووه’ – زاگرۆس پۆست\nماڵەوە / كولتوور / ئێران: ‘له‌یلا حاته‌می داوای لێبوردنی کردووه’\nشه‌ممه 24 ئایار 2014\tكولتوور, هەواڵ 49 جار خوێنراوه‌ته‌وه\nدوای ئه‌وه‌ی له‌یلا حاته‌می سینه‌ماکاری ناسراوی ئێرانی وه‌ک یه‌کێک له داوه‌رانی فێستیڤاڵی که‌ن به‌شداریی 67ه‌مین خولی ئه‌و فێستیڤاڵه‌ی کرد، له ده‌سپێکی کرانه‌وه‌یدا له‌گه‌ڵ ژیل ژاکوب ده‌ستی دایه‌وه‌و ماچی کرد؛ و‌ه‌ک هه‌موو ئاماده‌بوونه نێوده‌وڵه‌تییه‌کانی ئێرانییه‌کان له بۆنه‌و رێوڕه‌سمه‌کاندا د‌ه‌ستدانه‌وه‌و ماچکردنی که‌سانی بیانی له‌لایه‌ن که‌سایه‌تیه ئێرانییه‌کانه‌وه قه‌ده‌غه‌یه‌و ئه‌و هه‌واڵه‌ش کاردانه‌وه‌ی به‌ربڵاوی به‌رپرسانی ئێرانیی لێکه‌وته‌وه.\nهه‌واڵده‌ریی حکومه‌تیی ‘مهر’ له‌وباره‌وه بڵاوی کرده‌وه له‌یلا حاته‌می به بڵاوکردنه‌وه‌ی په‌یامێک نیگه‌رانیی خۆی له‌و ماچکردنه ده‌ربڕیوه‌و داوای لێبوردنی کردووه ‘به بۆنه‌ی رووشاندنی هه‌ستی خه‌ڵکی ئێران’.\nئه‌و سه‌رچاوه‌یه له زاری حاته‌می‌یه‌وه بڵاوی کردووه‌ته‌وه: ‘ له ساڵانی رابردوودا ده‌یان پێشنیارو حاڵه‌تی چوونه‌ده‌ره‌وه له ئێرانم بووه، به‌ڵام وڵاته‌که‌ی خۆم‌و کارکردن تێیدا گرنگتر بووه بۆم.’ له به‌شێکی تر له‌و په‌یامه‌دا گوایه حاته‌می وتوویه‌تی له هه‌موو ئاماده‌بوون‌و ده‌رکه‌وتنه‌کانم له ده‌ره‌وه‌ی وڵات رێوشوێنه‌کانم پاراستووه، به‌ڵام ژیل ژاکوب له جێی باوکی منه‌و به هۆی پیرییه‌وه رێوشوێنه‌کانی ره‌فتار له‌گه‌ڵ خانمانی ئێرانی له‌بیر کردووه بۆیه یه‌کسه‌ر ده‌ستی له‌گه‌ڵ داومه‌ته‌وه‌و ماچی کردووم.


بەریتانیا ساڵی ٢٠١٦ نەمایش و مانۆڕێکی شاراوە و نهێنی سەبارەت بە ڤیرووسی کۆرۆنا ئەنجام داوە\n20:42 سەعید جەلیلی لە بەرژەوەندی ئیبراهیم ڕەئیسی کشایەوە\n19:42 لە هەفتەی داهاتووەوە دەوامی فەرمانگەکان ئاسایی دەكرێتەوە\n19:40 دوو تووشبووی کۆرۆنا لە هەرێمی کوردستان گیانیان لە دەست دا\n18:09 ڕابەری باڵای ئێران پەیامێک ئاراستەی خەڵکی ئێران دەکات\n17:46 گەیاندنی زانیاری چین بە ئاژانس " هیچ دانیشتنێک لە ووزەخانەی " تایشان " بوونی نییە\nپەیامی کورد ... بەریتانیا ساڵی ٢٠١٦ نەمایش و مانۆڕێکی شاراوە و نهێنی سەبارەت بە ڤیرووسی کۆرۆنا ئەنجام داوە .\nبە پێی هەواڵێک کە لە گاردییەن ەوە تازە زانراوە کە دەوڵەتی بەریتانیا چوار ساڵ پێش بڵاوبوونەوەی ڤیرووسی کۆرۆنا ڕاهێنانی دراماتیکی بە ئامانجی هاوشێوەسازی بۆ بەرەنگاربوونەوە لەگەل بڵاوبوونەوەی کۆرۆنا ئەنجام داوە بەڵام هەوڵی شاردنەوەی و نهێنی مانی ئەم بابەتەی داوە .\nبە پێی ڕاپۆرتێک گاردییەن نووسی : ئۆپراسیۆنی ئالیس کە پێشتر ڕانەگەیندراوە لە ساڵی ٢٠١٦ بە بەشداری بەرپرسانی تەندرووستی گشتی بەریتانیا (PHE) و وەزارەتی تەندرووستی و چاودێری کۆمەڵایەتی (DHSC) ئەنجامدرا و بڵاوبوونەوەی سەندۆرمی هەناسەی ڕۆژهەڵاتی ناوەڕاست ی کە بە هۆی ڤیرووسی کۆرۆناوەیە پێشبینی کرد .\nئەمە یەکێک للە ١٠ ڕاهێنانە بەرنامەداڕێژراوەکانی گشتگیری بڵاونەکراوە لە ماوەی ٥ ساڵی ڕابردوودا لە کاتی دەستپێکردن و بڵاوبوونەوەی کۆرۆنا بووە کە ئێستا لە ژێر گاریگەری یاسای ئازادی زانیاری دا ئاشکرا کراوە .\n(PHE) پێشتر یش بە ئاماژەدان بە گرینگی پارێزگاریکردن لە ئەمنییەتی نەتەوەییی و نیشتیامنی لە ئاشکراکردنی ووردەکارییەکانی ئەم ڕاهێنانە خۆی بە دوور گرتووە\nسەعید جەلیلی لە بەرژەوەندی ئیبراهیم ڕەئیسی کشایەوە\nڕابەری باڵای ئێران پەیامێک ئاراستەی خەڵکی ئێران دەکات\nگەیاندنی زانیاری چین بە ئاژانس " هیچ دانیشتنێک لە ووزەخانەی " تایشان " بوونی نییە\nپەیامێکی گرینگ لە لایەن ووتەبێژی حکوومەتی هەرێمی کوردستان ەوە\nتێکهەڵچوونێکی قورسی چەکداری لە ڕۆژهەڵات هاتە ئاراوە\nوڵاتانی (G7): پێشمەرگە رۆڵێکی باشی هەبووە لە کۆنتڕۆڵکردنی داعش\n٢ هەزار و ٥٠٠ مووڵەتی ھاوردەکردنی کەل و پەلی بازرگانی ئەمساڵ لە ھەرێمی کوردستان دەرکراوە\n" لیژنەیەک لە لایەن ھەولێر و بەغداوە بۆ چارەسەرکردنی کێشەی بازرگانی و جووتیاران درووست دەکەن"


2018 ئاكشن - تاوانكاری - ئاڵۆز\n1995 ئه‌نیمه‌یشن - سه‌ركێشی - درامی\nچیرۆکی خۆشەویستی نێوان کچی سەرۆکێکی ھندییەکان و سەربازێکی ئینگلیزە کاتێک لەگەڵ چەند دەریاوانێکی تردا گەشت دەکەن بۆ خاکی ھندییەکان تا داگیری بکەن\nئاكشن - چیرۆكی هه‌ست بزوێن 10/6.7\nئاكشن - درامی - چیرۆكی هه‌ست بزوێن 10/7.5\nئاكشن - درامی - چیرۆكی هه‌ست بزوێن\nئاكشن - تاوانكاری - چیرۆكی هه‌ست بزوێن 10/6.2\nئاكشن - تاوانكاری - چیرۆكی هه‌ست بزوێن\nدرامی - ترسناك - چیرۆكی هه‌ست بزوێن 10/5.9\nدرامی - ترسناك - چیرۆكی هه‌ست بزوێن\nئاكشن - درامی - چیرۆكی هه‌ست بزوێن 10/5.5\nچهار راه استنبول (2018)\nترسناك - چیرۆكی هه‌ست بزوێن 10/5.2\nترسناك - چیرۆكی هه‌ست بزوێن 10/5.1\nدرامی - چیرۆكی هه‌ست بزوێن - 10/6.4\nدرامی - چیرۆكی هه‌ست بزوێن -\nترسناك - چیرۆكی هه‌ست بزوێن 10/5.9\nزانستی خه‌یاڵی - درامی - چیرۆكی هه‌ست بزوێن 10/6.1\nزانستی خه‌یاڵی - درامی - چیرۆكی هه‌ست بزوێن\nخه‌یاڵی - ترسناك - چیرۆكی هه‌ست بزوێن 10/6.6\nخه‌یاڵی - ترسناك - چیرۆكی هه‌ست بزوێن\nدرامی - مێژویی - چیرۆكی هه‌ست بزوێن 10/7.6\nدرامی - مێژویی - چیرۆكی هه‌ست بزوێن\nچیرۆكی هه‌ست بزوێن 10/4.5\nدرامی - چیرۆكی هه‌ست بزوێن 10/6.6\nدرامی - چیرۆكی هه‌ست بزوێن\nدرامی - چیرۆكی هه‌ست بزوێن 10/6.0\nئاكشن - درامی - چیرۆكی هه‌ست بزوێن 10/6.4\nچیرۆكی هه‌ست بزوێن - درامی - 10/7.5\nچیرۆكی هه‌ست بزوێن - درامی -\nبەرگری بـــەهێز (2020)\nترسناك - چیرۆكی هه‌ست بزوێن 10/6.3\nتاوانكاری - درامی - چیرۆكی هه‌ست بزوێن 10/6.7\nتاوانكاری - درامی - چیرۆكی هه‌ست بزوێن\nدرامی - چیرۆكی هه‌ست بزوێن 10/8.1\nئاكشن - درامی - چیرۆكی هه‌ست بزوێن 10/5.6\nخه‌یاڵی - ترسناك - چیرۆكی هه‌ست بزوێن 10/6.2\nجه‌نگ - چیرۆكی هه‌ست بزوێن - ترسناك 10/5.5\nجه‌نگ - چیرۆكی هه‌ست بزوێن - ترسناك\nتاوانكاری - درامی - چیرۆكی هه‌ست بزوێن 10/7.7\nئاكشن - چیرۆكی هه‌ست بزوێن - جه‌نگ 10/5.8\nئاكشن - چیرۆكی هه‌ست بزوێن - جه‌نگ\nتاوانكاری - درامی - چیرۆكی هه‌ست بزوێن 10/6.3\nئاكشن - درامی - چیرۆكی هه‌ست بزوێن 10/5.8\n(ڕەی بریسلین) (سیلڤێستەر ستالۆن) کە یەکێکە لە شارەزایە گرینگەکانی ژێرخانی ئاسایشی جیھان، فڕێ دەدرێتە زیندانێکی باڵای ئاسایشەوە، (ڕەی) نەخشەسازی بۆ چەندین بەندیخانە کردووە و کەلێنی تێدا هێشتۆتەوە، ڕازیە بە ئەنجامدانی دوایین ئەرکی خۆی: بۆ دەرچوون لە دەزگایەکی بەرزی تەکنەلۆجی کە (ڕەی) بە ئەنقەست هەڵدەخەڵەتێنرێت و زیندانی دەکرێت، بۆی دەردەکەوێت کە دەبێت هاوڕێیەکی زیندانیی بە ناوی (ئیمیل ڕۆتمایەر) بەکاربێنێت بۆ یارمەتیدان و دەرچوونی لە زیندان.\nچیرۆکی فیلمەکە لە ساڵی 1991دایە، بەهۆی شەڕی ناوخۆ 'مەقادیشۆ'ی پایتەختی 'سۆماڵ' کە پڕ ئاوەدانترین شاری 'سۆماڵ'ە وێران بوو، ئەندامان و خانەوادەی باڵیۆزخانەی کۆریای باشوور کە لەوێ گیریان خواردووە ناچار دەبن داوای هاوکاری لە باڵیۆزخانەی کۆریای باکور بکەن و ئامانجەکانیان یەک بخەن کە ڕاکردنە لە "مەقادیشۆ"\n(ڕۆگ) بریکاری پێشووی (سی ئای ئەی)ـیە، (جاک کراوفۆرد)یش بریکاری (ئێف بی ئای)ـیە و بە دوای دەکەوێت تاکوو تۆڵەی کووشتی ھاوکارەکەی (تۆم لۆن) و ھاوسەر و منداڵەکەی بکاتەوە\n(ڕەین) نەخۆشی شیزۆفرینیای هەیە،دایک و باوکی فشارێکی زۆر دەخەنە سەر کچەکەیان. کاتێک چاوی بە کوڕێک دەکەوێت، کە قوتابیەکی نوێیە لە قوتابخانەکەدا، هەست دەکات کە خەریکە ژیانی ئاسایی دەبێتەوە. لەو کاتەی ڕەین گوومان لە دراوسێکەیان دەکات کە منداڵێکی ڕفاندووە، دەبوایە ڕاستی و خەیاڵ لەیەک جیابکاتەوە و هەروەها ڕووبەڕووی ئەو هەستە ببێتەوەکە ژیانی کۆنتڕۆڵ کردووە\n( بەهمەن) و (ئەحەد) بەرهەم هێنانێکی شکست خواردوویان هەیە لە تەلاری پلاسکۆ و لەدەست خاوەن قەرزەکانیان ڕادەکەن، لە لایەکی تر (لادەن) کە کچە هاوڕێی (ئەحەد)ە دەیانەوێت هاوسەرگیری بکەن بەڵام باوکی ڕێگە نادا، (لادەن) کە لە ماڵەوە هەڵاتووە لە یەکێک لە نهۆمەکانی پلاسکۆ خۆی حەشارداوە بەڵام...


کوردیپێدیا - دەوڵەتی تورک سروشتی عەفرین تاڵان دەکات\n🌳 دەوڵەتی تورک سروشتی عەفرین تاڵان دەکات | پۆل: ژینگەی کوردستان | زمانی بابەت: 🏳 کوردیی ناوەڕاست\nدەوڵەتی تورک سروشتی عەفرین تاڵان دەکات\nدەوڵەتی تورکی داگیرکەر هێشتا بەردەوامن لە تاڵانکردنی عەفرینعەفرین.\nچەتەکانی دەوڵەتی تورک دوێنێ لە ناوچەی راجۆی عەفرین چەندین داری گەورە و دێرینی ناوچەکەیان بڕییەوە.\nهەروەها گروپە چەتەکانی فیرقەی حەمزە لە گوندی مامیلای ناوچەی ماباتای عەفرین، مەزارگەی شێخ بێرەم کە بۆ گەل شوێنێکی پیرۆزە تێکدا و دارەکانی ئەو ناوچەیەشیان بڕییەوە.\n#عەفرین | #20-01-2019 |\n 📡 ماڵپەڕ | 🏳 کوردیی ناوەڕاست | ماڵپەری ئەی ئێن ئێف نیوز - 20-01-2019\n➕ ئەم بابەتە لەلایەن: (نالیا ئیبراهیم)ەوە لە: Jan 20 2019 10:01AM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: Jan 20 2019 10:19AM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Jan 20 2019 10:19AM باشترکراوە\n📷 فایلی وێنە 1.0.1 47 KB Jan 20 2019 10:02AM نالیا ئیبراهیم


ده‌قی كۆتایی هه‌مواری نوێی یاسای هه‌ڵبژاردنه‌كان له سه‌رۆكایه‌تی كۆمار ئاماده‌كرا\nراوێژكارێكی سه‌رۆك كۆماری عیراق رایده‌گه‌یه‌نێت، ده‌قی كۆتایی هه‌مواری نوێی یاسای هه‌ڵبژاردنه‌كان ئاماده‌كراوه‌و چاوه‌ڕوانی ره‌زامه‌ندی سه‌رۆك كۆماری ده‌كرێت تاوه‌كو ره‌وانه‌ی په‌رله‌مانی عیراق بكرێت.\nهاوژین عومه‌ر راوێژكاری سه‌رۆك كۆماری عیراق به رادیۆ نه‌وای راگه‌یاند، پێش خۆپیشاندانه‌كانیش بۆ چوونی سه‌رۆكایه‌تی كۆمارو سه‌رۆك كۆمار به‌تایبه‌ت به‌وجۆره بوو به‌هۆی كه‌مبوونه‌وه‌ی متمانه‌ی هاووڵاتیان و زۆری ساخته‌كاری له هه‌ڵبژاردنه‌كانی رابردوو كه‌می به‌شداری ده‌نگده‌ر له هه‌ڵبژاردنه‌كان پرسی هه‌ڵبژاردنه‌كان چاكسازی تێدا بكرێت و كه خۆپیشاندانه‌كانیش ده‌ستی پێكرد ئه‌م داواكارییه لای زۆرێك له دامه‌زراوه‌كان و خۆپیشانده‌ران و حزبه سیاسیه‌كانیش گرنگی زیاتری په‌یداكردو قسه‌ی له‌سه‌ر ده‌كراو پێشنیاری له‌سه‌ر ده‌كرا به‌وهۆیه‌وه ئێمه له سه‌رۆكایه‌تی كۆمار ئه‌و هه‌وڵه‌مان كاراتركردو تا گه‌یشته ئه‌وه‌ی به ئاماده‌بوونی كه‌سانی شاره‌زا له‌یاسا، هه‌ڵبژاردن و نوێنه‌رانی كۆمه‌ڵگه‌ی مه‌ده‌نی، ده‌قی كۆتایی هه‌مواری نوێی یاسای هه‌ڵبژاردن ئاماده‌كراوه له سه‌رۆكایه‌تی كۆمارو ماوه‌ته‌وه له‌سه‌ر فه‌رمانی سه‌رۆك كۆمار بنێردرێته په‌رله‌مانی عیراق.\nوتیشی: "سروشتی ئه‌م یاسا نوێیه ئه‌وه‌یه هه‌موو یاساكانی تایبه‌ت به هه‌ڵبژاردنی له پرۆژه‌یه‌كدا كۆكردووه‌ته‌وه به‌تایبه‌ت یاسای هه‌ڵبژاردنی په‌رله‌مانی عیراق، یاسای هه‌ڵبژاردنی ئه‌نجومه‌نی پارێزگاكانی عیراق و یاسای پێكهێنانی كۆمسیۆنی باڵای سه‌ربه‌خۆی هه‌ڵبژاردنه‌كانی عیراق، هه‌ركات ئه‌م یاسایه بچێته بواری جێبه‌جێكردن خاڵی گرنگی زۆری تێدایه‌و به كارپێكردنی ناڕێكییه‌كی زۆر له پرۆسه‌ی هه‌ڵبژاردن چ به‌یاسای هه‌ڵبژاردنه‌كان یاخود كۆمیسۆن راستده‌كاته‌وه‌و بۆ ئه‌وه‌ش زۆرێك له بۆچوونه نێوده‌وڵه‌تی و ناوخۆییه‌كانیش به‌وجۆره‌یه به‌م یاسای نوێیه‌و به دیاریكردنی كۆمسیۆنێكی نوێ، هه‌ڵبژاردنی پێشوه‌خت له عیراق ئه‌نجامبدرێته‌وه تاوه‌كو بتوانرێت ناڕكییه‌كانی رابردوو تا راده‌یه‌كی باش كه‌مبكاته‌وه ئه‌گه‌ر كۆتایی پێ نه‌هێنێت".\nسه‌باره‌ت به‌واده‌ی ره‌زامه‌ندی سه‌رۆك كۆماری عیراق له‌سه‌ر هه‌مواری نوێی پرۆژه یاسای هه‌ڵبژاردن، هاوژین عومه‌ر راوێژكاری سه‌رۆك كۆماری عیراق بۆ رادیۆی نه‌وا وتی: "هه‌رچه‌نده ده‌بێت منیش یه‌كێكبم له‌وكه‌سانه‌ی ئاگاداری واده‌ی ره‌زامه‌ندی سه‌رۆك كۆماربم له سه‌ر هه‌مواری نوێی یاسای هه‌ڵبژاردنه‌كان به‌ڵام تائێستا واده‌كه‌ی دیاری نه‌كراوه كه‌ی ره‌وانه‌ی په‌رله‌مان ده‌كرێت ئه‌و ده‌قه‌ی ئێستا له‌به‌رده‌ستمانه بڕیاره ئیتر گۆڕانكاری تێدا نه‌كرێت، به‌ڵام ده‌بێت دۆخی سیاسیش له‌به‌رچاو بگرین و راوێژه سیاسیه‌كانی سه‌رۆك كۆماریش له‌گه‌ڵ لایه‌نه‌كان له‌به‌رچاو بگیرێت چونكه دواجار پرۆژه‌كه ده‌چێته په‌رله‌مانی عیراق و پێویسته بۆچوونی لایه‌نه‌كانیش وه‌ربگیرێت چونكه ره‌نگه هه‌ندێك لایه‌نی زۆرینه پێیان وابێت گۆڕانكاری له ده‌نگه‌كانیان ده‌كرێت به‌وه‌ش پێویسته بۆچوونی هه‌مووان وه‌ربگیرێت چونكه له ئێستادا دابه‌شبوونێكی قوڵ له عیراقدا هه‌یه نه‌ك له‌نێوان لایه‌نه‌كان به‌ڵكو له‌ناو پێكهاته‌یه‌كیش چه‌ند بۆچوونی جیاواز دروستبووه، بۆ ئه‌وه‌ش پێویسته بۆچوونه‌كان له‌ناوخۆو ده‌ره‌وه‌ش وه‌ربگیرێت به‌تایبه‌ت رێكخراوێكی وه‌كو نه‌ته‌وه‌یه‌كگرتووه‌كان و دامه‌زراوه فه‌رمییه‌كانی كه تایبه‌ت به پرۆسه‌ی هه‌ڵبژاردن تاوه‌كو بۆچوونی خۆیان ئاشكرا بكه‌ن".


ئاسایشی هەولێر لەبارەی شەڕی چەند گەنجێكی كورد و عەرەبەوە بڵاودەكاتەوە - اخبار العراق\nاخبار العراق » كوردى » ئاسایشی هەولێر لەبارەی شەڕی چەند گەنجێكی كورد و عەرەبەوە بڵاودەكاتەوە\nئاسایشی هەولێر لەبارەی شەڕی چەند گەنجێكی كورد و عەرەبەوە بڵاودەكاتەوە\nبه غدا/ غەد پرێس:\nئاسایشی هەولێر لە روونكردنەوەیەكدا بڵاویكردەوە، ئەو گرژی و ئاڵۆزییەی لەنێوان چەند گەنجێكی كورد و عەرەبدا لە هەولێر ڕوویدا بەرنامە بۆ داڕێژراو نەبووە.\nلەو روونكردنەوەیەدا ئەوەشهاتووە، ڕووداوەكەی دوێنێی هەولێر لەنێو بازاڕی شاری هەولێر سرووشتیی بووە و بەهیچ شێوەیەك بەرنامە بۆ داڕێژراو نەبووە، كە تیادا چەند گەنجێكی كورد و عەرەب ئاڵۆزیی لەنێوانیان درووست بووە و بەشەڕ هاتوون.\nئاسایشی هەولێر باسی ئەوەشی كردووە، ئەو گەنجە عەرەبانە لەگەڵ گروپێكی گەشتیاری لە شاری بەسڕەی باشووری عێراقەوە بۆ گەشت هاتوونەتە هەولێر و بەپێی وتەی سەرپەرشتیارانی كۆمپانیاكە، هۆكاری ئاڵۆزییەكە گەنجە عەرەبەكان بوون كە چەند دروشم و قسەیەكیان وتووە و دواتر كاردانەوەی ژمارەیەك گەنجی كوردی لێكەوتووەتەوە.\nهەروەها ڕوونیشیكردەوە كە ئەگەر هەر لایەكیان سكاڵایان هەیە دەتوانن سكاڵا لە دادگا تۆمار بكەن و دادوەریش فەرمانی گرتن بۆ لایەنی داوالێكراو دەربكات.


سه‌ره‌کی, ٢٢ ی مانگی یه‌ک ٢٠١١\nشه‌ممه ٢٢ ی مانگی یه‌ک ٢٠١١\nوتووێژه‌کانی تایبه‌ت به ناوکیـیه‌که‌ی ئێران به‌بێ هیچ ئه‌نجامێـک کۆتایی هات\nوتووێژکردنی دوو ڕۆژی سه‌باره‌ت به به‌رنامه ناوکیـیه مشتومڕاوی له‌سه‌ره‌که‌ی ئێران کۆتایی‌پـێـهات بێ ئه‌وه‌ی بگه‌نه هیچ ڕێـکه‌وتنێـک\nخۆپـیشـاندان له دژی حکومه‌تی کاتی له تونس به‌رده‌وامه\nله میانه‌ی ده‌ربڕینی ناڕه‌زایی ئه‌مڕۆی پایته‌ختدا به ده‌یان له ئه‌ندامانی هێزی پـۆلیسی نیگه‌ران و ترسـاو په‌یوه‌ندیـیان به خۆپـیشـاندانه‌که‌وه کرد و به‌شـداریان تیادا کرد\nپه‌یڕه‌و و پـرۆگرامی بژارکراوی تاکه حزبی کۆریای باکور پـێده‌چێت به مه‌به‌سـتی دڵنیابوون له گواسـتنه‌وه‌یه‌کی سـانا و بێ گرفتی ده‌سه‌ڵات بێت له باوکه‌وه بۆ کوڕ له‌و ده‌وڵه‌ته کۆمۆنیسته گۆشه‌گیره\nخۆپـیشـانده‌ران و پـۆلیس له جه‌زائیر به یه‌کدا ده‌ده‌ن\nڕۆژی شه‌ممه هێزه‌کانی پـۆلیس به به‌کارهێنانی دار و تێڵا له دژی ئه‌و چه‌ند سه‌د خۆپـیشـانده‌ره وه‌سـتان که هه‌وڵیان ده‌دا به‌ره‌و باڵه‌خانه‌یه‌کی حکومه‌ت له جه‌زائیر بڕۆن\nڕۆژنامه‌وان ڕه‌شید خه‌رشانه ، بنکه له تونس ده‌ڵێت ، هانده‌ری یه‌که‌م بۆ به‌رده‌وامی خۆپیشاندانه‌کان مانه‌وه‌ی هه‌ندێ له ئه‌ندامانی حکومه‌ته له کارخراوه‌که‌ی پێشووه\nخۆپـیشـاندانی ناڕه‌زایی یه‌مه‌نیشی گرته‌وه\nبه سه‌دان خۆپـیشـانده‌ر له یه‌مه‌ن داوای کۆتایی‌هێنان به حوکمڕانی عه‌لی عه‌بدوڵڵا سـاڵحیان کرد که بۆ ده‌یان سـاڵه سه‌رۆکایه‌تی وڵاتی گرتۆته ده‌ست\nحه‌سه‌ن شه‌ره‌فی: یادی کۆماری جوانه‌مه‌رگی مه‌هاباد،په‌یمان نوێکردنه‌وه‌ی مافه نه‌ته‌وایه‌تیه‌کانی گه‌لی کورده\nله 22/1/1946 واته له 2 ی ڕێبه‌نداندا به سه‌رۆکایه‌تی قازی موحه‌مه‌د یه‌که‌مین حکومه‌ت و کۆماری کوردی دامه‌زرا. کۆماره‌که ته‌مه‌نێکی کورت بوو، به‌ڵام به‌پـێی مێژوونووسان ده‌سکه‌وتێکی مه‌زن بوو له مێژووی کورددا\nفه‌رهه‌نگ و تۆره‌ی کوردی: باست حه‌مه غه‌ریب و هونه‌ری شیعر خوێندنه‌وه\nزۆرێک کۆکن له‌سه‌ر ئه‌وه‌ی خوێندنه‌وه‌ی شیعر ، نیوه‌ی شیعره‌که‌یه ، به‌و مانایه‌ی وه‌ک ده‌گوترێت خوێندنه‌وه‌ی شیعر ده‌توانێت گیانێکی تر به شیعره‌که ببه‌خشێت ، گیانێک به شێوه‌یه‌یه‌ک گوێگری خۆی توشی ڕامانێکی به‌رین بکات.\nکاوه قوره‌یشی: پـێویست به موتۆدێکی نوێ ده‌کرێت بۆ ڕێگرتن له پێشێلیه‌کانی ڕژێمی ئێران\nوا دیاره رژێمی ئێران هه‌ر وا به‌رده‌وامه له‌سه‌ر پێشێلکردنی مافه‌کانی مرۆڤ و ئه‌مڕۆ له ئێران هه‌ر که‌سێک دژ به ڕژێم ده‌نگ به‌رزبکاته‌وه په‌تی سێداره‌که بۆی ئاماده کراوه\nموقته‌دا ئه‌لسه‌در ده‌گه‌ڕێته‌وه بۆ ئێران\nیاریده‌ده‌رێـکی موقته‌دا ئه‌لسه‌دری مه‌لای ڕادیکاڵی دژ به ئه‌مه‌ریکا ده‌ڵێت دوای دوو هه‌فته له گه‌ڕانه‌وه‌ی موقته‌دا ئه‌لسه‌در له ئێرانه‌وه بۆ عێراق، ناوبراو گه‌ڕاوه‌ته‌وه بۆ ئێران


شه‌فه‌ق نيوز/ كۆڵۆنيڵ فرانسوا ريگى ليگربيه سه‌ركرده‌ى هيز تووچخانه‌ى فره‌نسى له عراق ك پشتگيرى له هيزه‌يل كورد ئه‌كا دژ ريكخرياگ تيرۆريستى داعش له سوريا، باوه‌ڕێ ئه‌وه‌سه بايه‌س بوێ سه‌ركه‌فتن له‌بان چه‌كداره‌يل وه زويترين وه‌خت و كه‌مترين كاولكارى بوياتاد ئه‌گه‌ر خوه‌رئاوايه‌يل هيزه‌يليان ره‌وانه بكرديان.\nليگربيه ك سه‌ركردايه‌تى هيز تووپخانه‌ى فرنسى(تاسم فۆرس واگرام)له‌عراق ئه‌كا ئى باوه‌ڕيه له لاوه‌تيگ بڵاو كردگه له دريژه هه‌واڵه‌يل“ريفو ديفانس ناسيونال” و جه‌خت له‌وه‌يش كردگه سه‌ركه‌فتن له دويا جه‌نگ دژ داعش تۆمار كرياگه‌ك ئه‌نجام درياگه له‌ناونى ئه‌يلول و كانون يه‌كه‌م له به‌ره‌ى هه‌جين له خوه‌رهه‌ڵات سوريا، وه‌لێ وه يه‌واشى فريه‌يگ و خه‌رج گه‌ورايگ و ويرانكارى فراوانيگ.\nجى باسه، كۆلۆنيڵ ليگربيه هه‌ميش وت: بيگومان خوه‌رئاوايه‌يل تويه‌نستيان له‌ڕێ ره‌ته‌وكردن هيزه‌يل، مه‌رزێگ ئه‌را مه‌ترسيه‌يل دابنه‌ن وه‌تايبه‌ت ناچاركردنيان ئه‌را رووشنكردنه‌وه‌ى ئه‌و مه‌سه‌له له‌وه‌رده‌م راێ گشتى.


رێکەوتنی یەکینەکانی پاراستنی گەل لەگەڵ ئارتەشی (ئازاد)ی سوریا و دەرەنجامەکانی.\nبەشی سێیەم (کۆتایی) - چەند دیاردەی ئەرێنی لە ڕێکەوتننامەکەدا:\nیەکێک لە دیاردە هەرە جوانەکانی ئەم ڕێکەوتننامەیە بریتی بوو لە دانیشتنی یەکێک لە فەرماندە مەیدانیەکانی سەرێکانیی یەکینەکانی پاراستنی گەل بە ناوی " دکتۆر جوان مستەفا " لە بەرامبەر " حەسەن عەبدوڵا " فەرمانداری ئەنجومەنی سەربازی پارێزگای حەسەکەی ئارتەشی (ئازاد)ی سوریا (واتە دوو کەسایەتی لە هەمان ئاستی بەرپرسیاریدا) ، بڕوانە ئەم لینکانەی خوارەوە:\nچونکە پێوانەی وتووێژ لە هەموو جیهاندا بەو جۆرەیە ، سەرۆک کۆمار لە بەرامبەر سەرۆککۆمار و سەرۆک وەزیر لە بەرامبەر سەرۆک وەزیر ، پارێزگار لە بەرامبەر پارێزگار و سەر لەشکر لە بەرامبەر سەر لەشکردا ، واتە وتووێژ لە نێوان ئەو کەسانەدا ئەنجام دەدرێت کە هاوپیشە و هاودەسەڵاتن.\nبۆ نموونە کاتێک ئیئتلافی نیشتمانی سوریا هاتنە سەرێکانی لە بەرامبەردا دەستەی باڵای کورد پێشوازی لێکردن کە لە هەمان ئاستی بەرپرسیاریدا بوون ، لە ڕێکەوتنی ئەم جارەشدا فەرمانداری "پارێزگای حەسەکە"ی ئارتەشی (ئازاد)ی سوریا لە لایەن فەرمانداری "سەرێکانی"ی یەکینەکانی پاراستنی گەلەوە پێشوازی لێکرا . کەچی سەرسوڕمان ئەوەیە کەسانێک هەن کە سەرتاپای ژیانیان لە ئوتێلی پێنج ئەستێرەدا بەسەر بردووە و لە ڕاگەیاندنەکانیشدا ڕەخنە لەم هەڵوێستەی یەکینەکانی پاراستنی گەل دەگرن ، نمونەی هەرە بەرچاوی ئەو کەسانەش عەبدول حەکیم بەشاری سەرۆکی "الپارتی"یە کە نیوەی ژیانی لە خیانەتدا بەسەربردووە و نیوەکەی دیکەشی لە ئەنقەرە و هەولێر و باوەشی پاراستندا بەسەر بردووە ، کەچی لە تەلەفزیۆنی گەلی کوردستانەوە بەلێدوانێکی زۆر خێڵەکیانە گوتی :- (دەبوو دەستەی باڵا پێشوازی لەو فەرماندە سەربازیە بکردایە و ئەرکی ڕێکەوتننامەکەی بەڕێوە ببردایە).\nیەکێک لەو کردەوانەی یەکێتی و پارتی کە جێگە پەسەندی من بووە ئەوەیە کاتێک دەکەوتنە وتووێژ لەگەڵ "بەعس"دا ڕاستەوخۆ تاڵەبانی و بارزانی لەگەڵ "سەدام حسێن"دا دیداریان ئەنجام دەدا واتە (سەرۆک لە بەرامبەر سەرۆک)دا ، هەرچەند تاڵەبانی و بارزانی زۆربەی کاتەکان لێدوانی هێندە بێ مانایان دەدا کە مایەی شەرمەزاری بوو ، بەڵام خودی دانیشتنەکەیان وەک سەرۆک حیزب لە بەرامبەر سەرۆک دەوڵەتدا پڕەنسیپ و پێوانەی وتووێژەکەی بە شکۆداری دەهێشتەوە.\nناشیرینترین کردەوەی حیزبی دیموکراتی کوردستانی ئێرانیش ئەوە بووە کە لە بەرزترین ئاستدا وتووێژیان لەگەڵ نزمترین ئاستی بەرامبەرەکەیاندا ئەنجام داوە ، بۆ نموونە کاتێک وتووێژی نێوان حیزبی دیموکرات و کۆماری ئیسلامی دەستی پێکرد ڕاستەوخۆ دکتۆر عەبدول ڕەحمانی قاسملو لە بەرامبەر چەند وردە پاسدارێکی ناسنامە نادیاردا دانیشت و لەو دانیشتنەشدا تیرۆر کرا.\nتیرۆرکردنی دکتۆر قاسملۆ ڕووداوێکی زۆر دڵتەزێن بوو ، بەڵام لە تیرۆرکردنەکە دڵتەزێنتر ئەوە بوو کە لە ئاستی سکرتێریدا بەرامبەر بە چەند وردە پاسدارێکی ناسنامە نادیار دانیشت و مەسەلەی نەتەوەیکی لەگەڵدا هێنانە بەر باس . لەبەرئەوە ئەو دانیشتنە جگە لەوەی نوشستی بوو بۆ حیزبی دیموکرات لە هەمان کاتدا ئابڕوو چونیش بوو بۆ نەتەوەی کورد.\nخاڵێکی ئەرێنی دیکە لە ڕێکەوتنی نێوان یەکینەکانی پاراستنی گەل و ئارتەشی (ئازاد)ی سوریادا ئەوە بوو کە دانیشتنەکان لە ناوچەیەکدا ئەنجام دران کە ناوچەکە لە ژێر دەسەڵاتی یەکینەکانی پاراستنی گەلدا بوو . چونکە لە وتووێژی نێوان دوولایەندا زۆرترین قازانج و دەستکەوت هەمیشە لە بەرژەوەندی ئەو لایەنەدا دەبێت کە باڵادەستە لەسەر شوێنی وتووێژەکە ، ئەنجامی ئەو باڵادەستییەی یەپەگەش لەو جێگەیەدا کە وتووێژەکەی تێدا ئەنجام درا بوویە هۆی ئەوەی کە زۆربەی بەندەکانی ڕێکەوتننامەکە لە بەرژەوەندی لایەنی کوردیدا بێت.\n• بەشی دووەم: http://www.emrro.com/rekewtinlegelartesh2.htm\n• بەشی یەکەم: http://www.emrro.com/rekewtinlegelartesh1.htm


دوای ٢٠ ساڵ شێوەی فلمەکان چۆن دەبن؟\n3397 جار خوێندراوەتەوە\nشارەزایانی بواری سینەما ئاماژە بەوە دەکەن، لە دوای ٢٠ ساڵ گۆڕانکارییەکی زۆر لە بواری سینەمادا دروستدەبێت، بە جۆرێک بینەر وا هەست دەکات لەناو فلمەکەدایە، تەنها چاو ڕۆڵی نابێت بەڵکو کاریگەریی لەسەر بیرکردنەوە و هەستەوەرەکان دەبێت.\nبی بی سی نوسیوویەتی، تەکنیکەکانی بواری سینەما لە داهاتوودا گۆڕانکاریی زۆر بەخۆیەوە دەبینێت، لە ساڵی ١٩٥٥دا مۆرتۆن هیلیگ وێنەگری شارەزا لە بواری سینەمایی لە وتارێکیدا ب ەناوی "سینەما لە داهاتوودا" نوسیبووی، بەرهەمهێنانی فلمە سینەماییەکان لە داهاتوودا گەشەیەکی زۆر بەخۆیانەوە دەبینن، بە جۆرێک بینەر وا هەست دەکات بەشێکە لە ڕووداوەکان و لە ژیانی خۆیدا ڕووداوەکان ڕوودەدەن، بە شێوەیەک فلمەکان کارلێک لەسەر بینەر دروست دەکەن.\nلە دوای ئەو ماوە زۆرە، لە ئێستادا سینەما گەشەی زۆری بەخۆیەوە بینیوە بەڵام لەگەڵ بەرەوپێشچوون و گەشەکردنی ئامێرە ئەلەکترۆنییەکان وەکو کامێرا و بەرنامەی کۆمپیوتەری فلمەکان لە داهاتوودا بە خێرایی گەشە دەکەن.\nکریس مەلیک هونەرمەند و شارەزای بواری تەکنیکی سینەمایی لە لێدوانێکیدا بە بی بی سی راگەیاند، فلمەکان لە گێڕانەوە دووردەکەونەوە و دەبەسترێنەوە بە ژیانی ڕۆژانەی خەڵکەوە، واتە زیاتر سروشتی دەبێت و وەکو چیرۆکی ڕاستی دەبێت، کە بینەر ڕۆژانە تێیدا دەژی.\nنونی دی شارەزا لە بواری سینەما ئاشکرایکرد، لە داهاتوودا بەهۆی پێشکەوتنی تەکنەلۆژیاوە فلمی سێ ڕەهەندی بەرهەم دەهێنرێت، کە بە "ڕۆحی دایک بۆ سێ ڕەهەند" ناوی بردووە، واتە یەکەم دەستەواژە کاریگەریی لەسەر مێشکی بینەر دروستدەکات، کاردانەوە و کاریگەریی لەسەر بینەر دەبێت.\nیوجین چانگ دەرهێنەر لەبارەی ئەو گۆڕانکارییانەی لە داهاتوودا بەسەر فلمی سینەماییدا دێت وتی، "لە دوای ٢٠ ساڵ فلمەکان بە جۆرێک دەبێت کە کۆپیی هەموو جیهان بکات، نەک تەنها شەقامێک یاخود شارێک، تەکنیکەکە بە جۆرێک دەبێت کە تێکەڵ بە خەڵک دەبێت و چیرۆکەکان لە هەموو شوێنەکان وەردەگیرێت."\nلە درێژەی قسەکانیدا وتی، "ئەگەری هەیە لە داهاتوودا کاتێک بەیانییەک لە خەو هەڵدەستیت لە تەنیشت جێگەی نوستنەکەتدا مێزێکی لێ بێت، لە تواناتدا دەبێت ڕۆڵی کەسایەتییەک هەڵبژێریت و بەرجەستەی بکەیت."\nستیڤن سبیلبیرگ شارەزا لە بواری تەکنیکەکانی سینەما رایگەیاند، ئەگەری هەیە ئەو تەکنیکە بە جۆرێک پێشبکەوێت کە کاریگەریی نەرێنی بۆ دەرهێنەر هەبێت، نەتوانێت کۆنترۆڵی جوڵە و ڕووداوەکانی فلمەکە بکات، بەڵام کاریگەرییە ئەرێنییەکان زیاترن چونکە لە داهاتوودا فلمەکان تەنها بینین ڕۆڵی نابێت بەڵکو کاریگەریی لەسەر مێشک و هەستی بینەر دروست دەکات.


وەزیرى خوێندنى باڵا وەزیرى خوێندنى باڵا ڕێنماییەکانى خوێندنى باڵا، ماستەرو دکتۆراى ئیمزا کردڕێنماییەکانى خوێندنى باڵا، ماستەرو دکتۆراى ئیمزا کرد\nدواى ئەوەى لە کۆبونەوەى ژمارە (3) ىئەنجومەنىوەزارەتەکەمان، کە لە ڕێکەوتى (٩/٥/٢٠١٦) بەڕێوەچوو و تێیدا ڕێنماییەکانى خوێندنى باڵا/ ماستەرو دکتۆراى بۆ ساڵى خوێندنى (٢٠١٦-٢٠١٧) لە زانکۆ حکومیەکانى هەرێمى کوردستان پەسند کرا، دوێنێ وەزیرى خوێندنى باڵا دەقى ڕێنماییەکانى ئیمزا کرد.\nلەو چوارچێوەیەدا و، لە ڕێنمایى ژمارە (٤) کە له ڕۆژی چوار شەممە، ڕێکەوتى (٢٥/٥/٢٠١٦) بەنوسراوى ژمارە ( ٨١١٠ ) بەئیمزاى د.یوسف گۆران وەزیرى خوێندنى باڵا و توێژینەوەى زانستى دەرچوە، تایبەتە بەخوێندنى باڵا/ ماستەر لە زانکۆ حکومیەکانى هەرێمى کوردستان و، وەرگرتنى خوێندکاران بەپێى ئەو ڕێنماییانە دەبێت.\nبۆ خوێندنەوەى دەقى ڕێنماییەکانى خوێندنى ماستەر تکایە کلیک لەسەر ئەم بەستەرە بکە...(http://www.mhe-krg.org/ku/node/2916)\nبەهەمان شێوەو لە ڕێنمایى ژمارە (٥) کە بەنوسراوى ژمارە ( ٨١٠٩ ) کە لە ڕێکەوتى (٢٥/٥/٢٠١٦) بەئیمزاى د.یوسف گۆران وەزیرى خوێندنى باڵا و توێژینەوەى زانستى دەرچوە، تایبەتە بەخوێندنى باڵا/ دکتۆرا لە زانکۆ حکومیەکانى هەرێمى کوردستان و، وەرگرتنى خوێندکاران بەپێى ئەو ڕێنماییانە دەبێت.\nبۆ خوێندنەوەى دەقى ڕێنماییەکانى خوێندنى دکتۆرا تکایە کلیک لەسەر ئەم بەستەرە بکە...(http://www.mhe-krg.org/ku/node/2939)


مه‌لا مسته‌فا له چه‌ند به‌ڵگه‌نامه‌یه‌کی نهێنیی بڵاونه‌کراوه‌ی ئینگلیز دا. – WTARIKURD\nکاتێک به وردی له به‌ڵگه‌نامه نهێنییه‌کان ڕاده‌مێنین، ئه‌وا ده‌توانین تێیاندا چه‌ند تایبه‌تمه‌ندییه‌کی ئه‌رێنیی و نه‌رێنیی مه‌لا مسته‌فا له کایه‌ی سیاسیی دا چنگ بخه‌ین، هه‌رچه‌نده به‌ڵگه‌نامه‌کان به شێوه‌یه‌کی به‌راوردکاریی ئاماژه‌یان به تایبه‌تمه‌ندییه ئه‌رێنیی و نه‌رێنییه‌کانی سه‌رکرده‌یه‌کی وه‌ک مه‌لا مسته‌فا نه‌کردووه، به‌ڵام هه‌وڵه‌ده‌ین به ڕامان له چه‌ندان به‌ڵگه‌نامه‌ی بڵاونه‌کراوه‌ی سیخوڕانی ئینگلیز ئه‌وا هه‌ردوو لایه‌نیی ئه‌رێنیی و نه‌رێنیی کاراکته‌ری سیاسیی مه‌لا مسته‌فا (هێنده‌ی باسیان لێوه‌کردووه) شیکاری بکه‌ین.\nچه‌ند به‌ڵگه‌نامه‌یه‌کی نهێنیی ئینگلیز ئه‌وه ده‌خه‌نه‌ڕوو که: مەلا مستەفا سەرکردەیەکی کەم وێنەیە و زۆر پلانی پارتیزانانه که دەیگرێته‌به‌ر ئه‌وا زیرەکی مەلا مستەفای تێدایە، بەڵام خاڵە نەرێنییەکانی کەسێتیی مەلا مستەفاش باس ده‌که‌ن و ئه‌و به‌ڵگه‌نامه نهێنییانه‌ی ئینگلیز ئاماژه به‌وه ده‌ده‌ن که: هەندێ جار مەلا مستەفا کەله‌ڕەقە و خێڵەکیانەش ڕەفتار دەکات.\nسیخوڕانی ئینگلیز ته‌نها به یه‌ک خەسڵەتی مەلا مستەفا سه‌رسامن، کە ئه‌ویش ئه‌وه‌یه: هەمیشە مه‌لا مسته‌فا بە 200 پاسەوان و تەواوی خێزانەکەیەوە لە جووڵە و شوێن گۆڕین دابووە!.\nبۆیە له زانیارییه‌کانیان که بۆ دبلۆماتکارانی سه‌روو خۆیانیان ناردووه ئه‌وه ڕوون ده‌که‌نه‌وه که: زۆر ئەستەمە بتوانرێت مه‌لا مسته‌فا بکوژرێت یان تیرۆرکرێت چونکه هه‌میشه له‌گه‌ڵ 200 پاسه‌وانی خێڵه‌کیی دا له شوێنگۆڕینی به‌رده‌وام دابووه.\n(که‌وابوو ئه‌م تایبه‌تمه‌ندییه‌ی مه‌لا مسته‌فا ساغی ده‌کاته‌وه که له بواری پارتیزانیی و جووڵه‌دا سه‌ره‌ڕای ئه‌وه‌ی مه‌لا مسته‌فا سه‌رکرده‌یه‌کی ته‌قلیدی کورد بووه، به‌ڵام بیرۆکه و توانا پارتیزانیه‌که‌ی به جۆرێ بووه که سوپای عێراق به پلانی مۆدێرنیشه‌وه نه‌توانێ زه‌فه‌ری پێ ببات).\nلێره‌دا ئه‌وه‌ی جێی بایه‌خه ئاماژه‌دانه به زانیارییه‌کانی به‌ڵگه‌نامه‌ی ژماره (RR 6/10) ه ساڵی 1971، که به‌ڵگه‌نامه‌یه‌کی نهێنییه و ته‌نها بۆ به‌ردیدی کاربه‌ده‌ستانی حکوومه‌تی به‌ریتانیا به‌رزکراوه‌ته‌وه، له‌م به‌ڵگه‌نامه‌یه‌دا هۆکاری سه‌رکه‌وتنی جه‌نگه‌کانی کورد له دژی سوپا یه‌کله‌دوای یه‌که‌کانی عێراق هه‌ر له 1963 وه تا ده‌گات به 1970 بۆ پێشمه‌رگه یان بۆ پارتیزانیه‌تی مه‌لا مسته‌فا ناگێڕنه‌وه، به‌ڵکوو سیخوڕه ئینگلیزه‌که ته‌نها هۆکار بۆ سه‌رکه‌وتنی جوولانه‌وه‌ی کورد بۆ: ”هه‌بوونی ڕاوێژکارانی ئیسرائیل له ناو هێزی پێشمه‌رگه و پێدانی چه‌ک به پێشمه‌رگه له لایه‌ن ئیسرائیله‌وه ده‌گه‌ڕێنێته‌وه، که ئه‌م هاوکارییانه بووه‌ته مایه‌ی ئه‌وه‌ی پێشمه‌رگه له به‌رامبه‌ر سوپای عێراق دا به باشی ڕێکبخرێ و دژه هێرشه‌کانی سوپا تێک بشکێنن، ئامانجی ئیسرائیلیش له‌م هاوکارییانه‌ی بۆ بارزانی بۆ ئه‌وه‌بووه که حکوومه‌تی عێراق بواری نه‌بێت به‌گژ ئیسرائیل دا بچێته‌وه و عێراق سه‌رقاڵ ببێت به‌شه‌ڕی دژ به کورده‌کانه‌وه چونکه نه‌وه‌ک عێراق له ناکاو هێرش بکاته سه‌ر ئیسرائیل یان کوه‌یت”.\nهه‌روه‌ها له هه‌مان به‌ڵگه‌نامه‌دا ئه‌وه‌ش ڕوون ده‌کاته‌وه که: “مه‌لا مسته‌فا توانای جووڵاندنی سوپایه‌کی 25 هه‌زار که‌سی هه‌بووه، چه‌ک و تۆپهاوێژه‌کانیشی سه‌ره‌ڕای ئه‌وه‌ی هه‌ندێکی به‌هۆی چه‌ککردنی سوپای عێراقه‌وه ده‌ستی که‌وتووه، ئه‌وا له لایه‌ن ده‌وڵه‌تانی ئیسرائیل و ئێران و چیکۆسلۆڤاکیاشه‌وه ڕه‌شاش و چه‌کی دژه تانک و چه‌کی دژه فرۆکه و تۆپی دوورهاوێژی بۆ نێردراوه”.\n(به‌مپێیه توانای مه‌لا مسته‌فا له سه‌رکه‌وتنه‌کانی هێزی پێشمه‌رگه دا، چ له ڕووه سیاسییه‌که‌ی که توانیویه‌تیی ڕاوێژکارانی ئیسرائیل ڕووه‌و کوردستان کێش بکات و چه‌کی ئیسرائیلی پێ بگات، هه‌روه‌ها وه‌ک خودیش که له جووله‌دابووه و سه‌رکردایه‌تی به‌ره‌کانی شه‌ڕه‌کانی کردووه ئه‌وا لایه‌نی ئه‌رێنیی تایبه‌تمه‌ندی سیاسیی-پارتیزانیی مه‌لا مسته‌فان، هه‌رچه‌نده نابێت ئه‌وه له‌یاد بکه‌ین که په‌یوه‌ندییه‌کانی نێوان بنه‌ماڵه‌ی بارزانیی و جووله‌که‌کانی دهۆک و زاخۆ که له‌و سه‌رده‌مه‌دا بۆ ئیسرائیل کۆچیان کردبوو ئه‌وا مێژوویه‌کی پێشتری هه‌یه و ده‌گه‌ڕێته‌وه بۆ ده‌ورانی پێش شێخ ئه‌حمه‌دی بارزانیش، که ئه‌وه باسێکی تایبه‌ته).\nسه‌باره‌ت به ڕوانینی سیاسیی مه‌لا مسته‌فاش بۆ حیزبی به‌عس، ئه‌وا هه‌مان به‌ڵگه‌نامه‌ی به‌ریتانیی ئاماژه به‌وه‌ش ده‌کات که: “پاش ڕێکه‌وتنامه‌ی 11 ی ئازاری 1970 ئه‌وا پۆستی جێگری سه‌رۆک کۆماری عێراق بۆ کورد دانرابوو، به‌ڵام مه‌لا مسته‌فا هیچ که‌سێکی بۆ ئه‌و پۆسته نه‌ناردووه هه‌تا ئه‌و کاته نه‌بێت که بۆی ڕوون ده‌کرێته‌وه که ئایا ده‌سه‌ڵاته‌کانی ئه‌و پۆسته به دیاریکراوی چین!؟ مه‌لا مسته‌فا پێی وایه نایه‌وێت هیچ که‌سێک بۆ ئه‌و پۆسته کاندید بکات ئه‌گه‌ر بێتو ته‌نیا به‌ناو جێگر بێت چونکه نایه‌وێت بارمته‌یه‌ک بخاته ژێر ده‌ستی به‌عسه‌وه”.\n(که‌وابوو له‌م به‌ڵگه‌نامه‌یه‌دا بۆمان ده‌رده‌که‌وێت که مه‌لا مسته‌فا له کاتی ڕێکه‌وتنیشی دا له‌گه‌ڵ حکوومه‌تی به‌عس دا، ئه‌وا هه‌ر به گوومانه‌وه له هه‌نگاوه‌کانی جێ به جێکردنی ڕێکه‌وتنامه‌ی 11 ی ئازاری 1970 ی ڕوانیووه و، گوومانی له ڕاستگۆیی حکوومه‌تی به‌عس هه‌بووه له جێ به جێ کردنی ئه‌و به‌ڵێنانه‌ی که له ڕێکه‌وتنامه‌که‌دا ئیمزای کردووه).\nهه‌رچی سه‌باره‌ت به تایبه‌تمه‌ندییه نه‌رێنییه‌کانی مه‌لا مسته‌فاشه، ئه‌وا ده‌واتوانین ئه‌م زانیارییانه چنگ بخه‌ین، به‌ڵگه‌نامه‌یه‌کی نهێنیی ئاماژه به‌وه ده‌دا که: “مه‌لا مسته‌فا دیدێکی سنوورداری هه‌یه و هه‌ندێ جار توند و که‌له ڕه‌قه و، له باره‌ی داهاتووی کوردستانیشه‌وه خاوه‌ن هیچ بۆچوونێکی ڕوون و ئاشکرا نییه!”.\nله‌باره‌ی هزری خێڵه‌کییه‌وه، ئه‌وا به‌ڵگه‌نامه‌که ئاماژه به‌وه ده‌دات که: “هه‌رچه‌نده سه‌رکردایه‌تیکردنه‌که‌ی مه‌لا مسته‌فا له شه‌ڕه‌کاندا ته‌کنیکی پارتیزانی باش به‌کاردێنێت، به‌ڵام مه‌لامسته‌فا شه‌ڕه‌کانی ته‌نها له به‌رزاییه‌کاندا سنووردار کردووه و هه‌وڵ نادات بۆ ده‌ستگرتن به‌سه‌ر شاره‌کاندا، ئه‌مه‌ش بۆ ئه‌وه ده‌گه‌ڕێته‌وه که بارزانی له ناوچه شاخاوییه‌کان ده‌توانێت ده‌سه‌ڵاتێکی خێڵه‌کیی له به‌ڕێوه‌بردن دا بسه‌پێنێت”.\n(به‌مپێیه بێت، ڕوانینی ئینگلیز وابووه که سه‌رکردایه‌تیکردنی مه‌لا مسته‌فا ناتوانێت له به‌ڕێوه‌بردنی شاره‌کاندا سه‌رکه‌وتوو بێت، بۆیه زیاتر خۆی له به‌ڕیوه‌بردنی گوونده‌کاندا ته‌ریک ده‌کاته‌وه).\nبه‌پێی به‌ڵگه‌نامه‌ی نهێنی ژماره (/01420) ی ڕۆژی 21 ی نیسانی 1976 یش بێت، ئه‌وا دبلۆماتکاره ئینگلیزه‌که‌ی باڵوێزخانه‌ی به‌ریتانیا ئاماژه به‌وه ده‌کات که: “شۆڕشی ئه‌یلوول وه‌ک بووکه‌ڵه‌ی ده‌ستی شای ئێران وابوو، بۆیه داهاتووه‌که‌ی به شکست کۆتایی هاتووه”، هه‌روه‌ها ئه‌وه‌ش ڕوون ده‌کاته‌وه که مه‌لا مسته‌فا له چاوپێکه‌وتنێکدا پێی وتوون: “ئه‌گه‌ر ئه‌مریکا و ئێران پشتیوانی شۆڕشی کوردی عێراق نه‌که‌ن ئه‌وا خۆیان شۆڕشیان پێ ناکرێت!”، دبلۆماتکاره‌که ئه‌وه‌ش ده‌خاته‌ڕوو که: “مه‌لا مسته‌فا تا ئه‌و کاته‌ش کاریگه‌ری گه‌وره‌ی هه‌بووه له‌سه‌ر کورد، به‌ڵام به شێوه‌یه‌کی زۆر سه‌یر ڕۆژ له دوای ڕۆژ به‌خێرایی درک به پرۆسه‌ی پیربوونی کراوه که له‌و کاته‌دا به‌هۆی شکستی شۆڕشه‌که‌یه‌وه له ئێراندا له ئاواره‌یی دا ژیاوه”.\nئامادەکردن و ساغکردنەوەى لە ئەرشیفى نەتەوەیى بەریتانیى و شیکارکردنى: ” شەریف هەژارى” مامۆستا لە بەشى مێژووى زانکۆى سلێمانى.


حزبە ئیسلامییەكانی باشور: هەڵگیرسانی شەڕی ناوخۆ كارەساتە – کوردی – RojNews.News\n05/11/2020 - 7:05:34 am\nبەرپرسانی بەشێك لە حزبە ئیسلامییەكانی باشور، هەڵگیرسانی شەڕی ناوخۆ بەكارەسات وەسف دەكەن و پێیانوایە ئەو شەڕە خەڵك پێی ئاسودە نییە و زیانی گەورە بە ئەزموونی كورد دەگەیەنێت، ئاماژە بۆ ئەوەش دەکەن کە پێویستە لێدوانی ئەو سەرکردانە گرنگی پێبدرێت کە خواستیان برایەتی و تەبایییە.\nلە ماوەی ڕابردوودا موراد قەرەیلان، ئەندامی کۆنسەی بەڕێوبەریی پەکەکە، لەبارەی جوڵەی هێزەکانی پەدەکە لە گارێ داوایکرد، بۆچوونی مەسعود بارزانی، سەرۆکی پەدەکە و شەڕی براکوژیی بزانن، ئامادەیی پەکەکەشی بۆ گفتوگۆ نیشاندا، لە بەرامبەر ئەوەدا مەسعود بارزانی لە بەیاننامەیەکدا پێداگریی لە خواستە شەڕنگێزییەکانی کردەوە و ئەوەش ئەگەرەکانی هەڵگیرساندنی شەڕی ناوخۆیی زیاتر کردووە، بەرپرسانی بەشێك لە حزبە سیاسییە ئیسلامییەكانی باشور، دەربارەی شەڕی ناوخۆ و کاریگەرە خراپەکانی بۆ ڕۆژنیوز دووان.\nسەرباز خۆشناو، ئەندامی سەركردایەتی بزوتنەوەی ئیسلامی لە كوردستان، ڕاگەیاند، شەڕی براكوژی كارەسات لە ھەرێمی كوردستان دروست دەكات، ئەو ئەزمونەی ھەیە بەرەو نەمانی دەبات، ئەگەر شەڕی ناوخۆ دروست ببێت بەھەر شێوازێك لەشێوازەكان ئارامی، ئاسایش و ژیان ناھێلێت، ھەندێك بازرگان كە لەشەڕی ناوخۆ سود دەبینن ئەوان ھانی ئەم بارودۆخە دەدەن، بەڵام ژیانی خەڵكی گوندەكان، كشتوكاڵ و جوتیار ھەرچی ھەیە نامێنێت، ئەجێندای ھەندێك وڵات لە دەرەوەی ھەرێمی كوردستان ھەیە نابێت لە ھەرێم جێبەجێ بكرێت، پێویستە لەسەر مێزی گفتوگۆ چارەسەری ئەم بارودۆخە بكەن، چونكە چەندین پیلان ھەیە بۆ تێكچوونی ئەم ئەزمونەی ھەرێمی كوردستان.\nجوڵەپێكردنی هێز لەلایەن پەدەكەوە لەدوای ڕێككەوتنی هەولێر و بەغدا لەسەر شەنگال، لای چاودێرانی سیاسی ڕوونە و ئاماژە بۆ ئەوە دەکەن كە دەوڵەتی تورك لەپشتی هەڵگیرسانی شەڕی ناوخۆیە لەنێوان هێز و لایەنە سیاسیە كوردییەكان، لەو ڕوەوە شوان ڕابەر بڕیاردەری ئەنجومەنی سەركردایەتی كۆمەڵی ئیسلامی، قسیەکرد: “ئەگەر دوولایەن یان چەند لایەنێك لەھەر پارچەیەكی كوردستان ململانێ لە نێوانیاندا ھەبێت، تووندبێت یان بە ئاراستەی شەڕ بێگومان شتێكی خراپەو كارەساتبارە، بۆیە خەڵك پێی ئاسودە نیە و ئیدانەی دەكات، ئێمە وەك گەلی كورد لە ھەموو پارچەكان گەلێكی چەوساوەین ھەموو چاومان لەوەیە كورد ببێتە دەوڵەت و كیانیێكی سەربەخۆی هەبێت بۆ ئەوەش خەباتمان كردووە”.\nبڕیاردەری ئەنجومەنی سەركردایەتی كۆمەڵی ئیسلامی ئاماژەی بۆ ئەوەشكرد كە هەر دوو هێزەکە پێویستە كێشەی نێوانیان بە دیالۆگ چارەسەری بكەن، ئەو لێدوانانەی لە ڕابردوو كە سەركردەكانی پارتی و پەكەكە داویانە لەسەر برایەتی و تەبایی پێویستە ئەوانە گرنگی پێبدرێت و بەكردار بیسەلمێنن، نەوەك بە لێدوانێك خوانە خواستە لێدوانێكی شەڕانگێزی یان ئاگرین بێت، چونكە ھەموو لایەكمان زەرەر لەشەڕ دەكەین و تەنیا مرۆڤی خراپ و ھەڵپەرست سوود لە شەڕ دەبینێت .\nشوان ڕابەر، لە کۆتایی قسەکانیدا جەختیکردەوە کە نیەت و ویستی ھەر سەركردەیەك شەڕی براكوژی بێت بەڕاستی عەقلیەتێكی خراپە و لە دژی كوردە.


5/31/2020 10:38:16 PM\n4072 جار خوێندراوەتەوە\nڕاپۆرتێک لە بارەی کۆرۆنا ڤایرۆسەوە\nدەڕابەکەم ھەڵدایەوە و یەکەمین تاڵی شەفەقی ئەو بەیانییە چاوەکانی پێ داخستم. خۆرێکی وا لەو مانگی یەکەدا، بەنرخترین دیاری بوو بۆ ڕۆژێکی نوێ.\nوەک ھەمیشە یەکەمین دیمەن سەیری مێز و کورسییەکەی کۆستا کافێکەی بەرامبەر دوکانەکەمم کرد، ئەو مێز و کورسییەی ئەوەندە لەسەری دانیشتبووم ڕەنگی منیان گرتبوو.\nژنێکی قژ سپی، تەنورەیەکی سەوزی گوڵسوور و جووتێک قۆنەرەی سووری کلاسیک، ملبەرز و چاو مەیلەو سەوز و کڵاوێکی ڕەش لەسەر، کە زیاتر لە تابلۆیەکی مۆدیلیاتی دەچوو. ڕۆژنامەیەکی گاردیانی ئەو ڕۆژەی بە دەستەوەیە و قاوەیەک و دۆنەتێک، لەسەر مێزەکەی.\nچوومە ژوورەوە، وەک ھەر بەیانییەکی تر، زۆرینەی مێزەکان پڕن لە خەڵکانێک کە زۆر بە پەلە قسە دەکەن و کۆفییەکانیان دەخۆنەوە و لەسەر لێواری کورسییەکان دانیشتوون، ئەوان دەبێت پاش کەمێکی تر لەسەر کار بن.\nبە ناچاری دەبوو لەسەر کورسییە چۆڵەکەی سەر مێزەکەی خۆم، بەرامبەر ژنە تەنورە سەوزەکە دابنیشم، یارمەتیم لێی خواست و دانیشتم و کتێبی یادەوەرییەکانی چارلی چاپلنم لەسەر مێزەکە دانا.\nچوومە شوێنی خزمەتگوزارییەکە و داوای چای-لاتێیەکم کرد، وەک ھەمیشە خۆیان ڕاھاتوون بە پێکەنینەوە وتیان: "سەرەکەی پڕکەین لە دارچینی." "بەڵی بە دڵنیایییەوە."\nکۆفییەکم ھێنا و دانیشتم، خانمەکە سەری ھەڵبڕی و بە خەندەیەکەوە وتی: "ئەمڕۆ ڕۆژێکی خۆشە، من و تۆ بەختمان ھەیە، مێزەکەمان لە بەردەم پەنجەرەکەیە و خۆرەکە لێمان دەدات." "بەڵێ بە دڵنیایییەوە، من ھەموو بەیانییەک ئەمە شوێنمە، چونکە ئیش و ژیانم ڕێک بەرامبەر ئێرەیە، ئەو دەڕابە ڕەشەی بەرامبەرمان." ئەو پرسیی، لەوێیش دەژیت؟! بەڵێ، لەگەڵ ھاوڕێیەکم سەرقاڵی کردنەوەی ئەم دوکانەین، ئیشێکی نوێیە، کاری پەتاتە بە شێوازی بەلجیکی و ھۆڵەندی. سێ مانگە لێرەم و ئۆفیسێکمان دروستکردووە بۆ خۆمان، تا کارەکەمان تەواو دەبێت."\nخانم، کارەکەی پێ سەرنجڕاکێش بوو. ھیوای سەرکەوتنی خواست و قوومێکی لە قاوەکەی دا، دواتر پرسی دەتوانم بزانم ناوت چییە؟ بۆ نا، من ناوم بڕوایە. خۆشحاڵم بەڕێز بڕوا، منیش ناوم ڕاندۆڵفە. خۆشحاڵم مادام ڕاندۆڵف چەرچڵ.\nبە دەم پێکەنینەوە وتی، زۆر سەرنج ڕاکێشە مادام فەڕەنسییە، بۆ ناڵێیت لەیدی، خۆ تێدەگەم دایکی چەرچڵیش ناوی ڕاندۆڵف بووە. سوپاس بۆ زیرەکیت.\nبەڵێ، شەوی پێشوو، سەیری فیلمێکم کرد لە بارەی مادام کەلێتی ڕۆماننووسی فەڕەنسی، کە من زۆر سەرسامی ژیانیم، تۆیش زۆر لەو خانمە دەچیت، ھەم ڕوخسار و ھەم ستایلە کلاسیکییەکەی جلوبەرگت، کە بۆ من سەرنجڕاکێش و جوانە.\nمادام وتی: "سوپاست دەکەم، دڵخۆشت کردم. من کاتی خۆی دوو ڕۆمانیم خوێندووەتەوە، ئەوانیش (گەنمی سەوز و دەربەدەرەکە) چێژبەخشبوون. بەڵام دەبینم تۆ یادداشتەکانی چارلی دەخوێنیتەوە، ئەمەش دیسان ڕێکەوتێکی سەیرە، ئەگەر ھەندێ شت بزانیت، ئیتر پێم دەڵێیت، ھانا چاپلن!"\n"چۆن؟ تێناگەم؟ تکایە بۆم ڕوون بکەرەوە." بە دەم پێکەنینێکی نەرمەوە وتی: "ھانا چاپلن، دایکی چارلی چاپلن، پوری گەورەی دایکمە، زۆرینەی کاتەکانی ھاوین ھاتوون بۆ ماڵی نەنکم لێرە، ئیتر ئەو ڕۆژگارە دایکم دەبێتە یەکەم خۆشەویستی چارلی. واتە خاتوو مارگرێت یەکەمین کچە دڵداری چارلی بووە، بەڵام دایکم زۆر منداڵتر بووە، دوو ساڵ دواتر واز لە چارلی دەھێنێت، چونکە ئەوان زۆر ھەژار بوون، بەس ھاوینان لەگەڵ ماڵەوەیان دەھات بۆ ساوس ئێند و لەگەڵ دایکم بووە. دایکم دەیوت بە سێ مانگ جارێ پارەی پۆستێکی پێ بووە تا نامەیەکم بۆ بنێرێت. ئا، بیرم ناچێت لەناو خانەوادە و ھاوڕێیانیشماندا ھەمیشە دەیان وت دەبوو تۆ کچی چارلی بیت، چاو و قژ و دەم و لوتم زۆر لەو دەچوو. ھەتا لە قوتابخانە ھەمیشە زۆر بە ئاسانی ھاوڕێکانم و مامۆستاکانم دەخستە پێکەنین، جاری وا ھەبوو بە تووڕەبوون و شەڕەکانم زیاتر پێدەکەنین، کە ئەوە منی شێت دەکرد. بۆ نا، لەوانەیە کچی ئەو بم، دایکیشم بە گومانەوە ھەمیشە وەڵامی ئەمەی دەدامەوە." خاتوو ڕاندۆڵف بە پێکەنینێکی پڕ لە گەڕانەوە بۆ ڕابردوو ئەم شایەتیەییەی لەسەر خۆی دا.\nبەڕاستی بەڕێز مادام چاپلنن؟ من بە دەم پێکەنینەوە پرسیم. ئەویش وتی: "بەڵێ. ئەوان زۆر ھەژار بوون، لە لەندەن دەژیان، مێردی خاتوو ھانا، باوکی چارلی، کەسێکی بەدمەست بوو، ھەروەک باپیرم، بەڵام باپیرم دەوڵەمەندیش بووە، ھەرچییەکیان ھەبوو دەیان دا بە مەشروب و قومار. لە ڕاستیدا پورە ھانا منداڵەکانی بەخێودەکرد. پارەی سەفەرکردنیان نەبوو، ھاوینان دەیھێنان بۆ ئێرە، بۆ ساوسئێند ئۆن سی، چونکە ھەم سەر دەریایە و ھەم نزیکی لەندەن و پارەیشیان نەدەدا بە ئوتێل، لە ژوورێکی ئێمەدا دەمانەوە، کە لە باخەکەماندا بوو. بەڵێ بەڕاستی دەتوانم پێت بڵێم تراژیدیای ھەژاریی خێزانەکەیان، چارلیی کرد بە ھونەرمەندێکی گەورەی کۆمیدیا. دایکم ھەمیشە وای دەوت!"\n"دایکم دەیوت من منداڵتر بووم، چارلی لە من گەورەتر بوو، کە دواتر بوومە خۆشەویستی. لەگەڵ خوشک و براکەم زیاتر یاری دەکرد، خۆیان دەدزییەوە و بەرەو کەناری دەریاکە دەڕۆیشتن. چارلی زۆر حەزی لەوە بوو گوێ لە دەنگی دەریاکە بگرێت و خۆیشی ھاوار بکات، زۆر چێژی دەبینی لە ھاوارکردن لەگەڵ دەنگی شەپۆلی دەریاکە."\nبە دەم گێڕانەوەی یادەوەرییەکانی دایکی، لە مۆبایلەکەیدا وێنەیەکی دایکی و چارلیی پیشان دام، لەناو کۆمەڵێک گەنجی خانەوادە و ھاوڕێیانیاندا، ھاوینێکی ساڵانی سەرەتایی سەدەی پێشو، لە کەناری دەریای ساوسئیند ئۆن سی، تۆپەکە لە ئاسمانە، زیاتر شێوەی لاکێشەیییە تا خڕ، دوو کەس خۆیان بۆ ھەڵداوە، کچەکان عەزییان لە بەردایە، کوڕەکان شۆرت و تیشێرت، ھەموو گیانیان قوڕە، کچێک کەوتووە و چارلی ھەردوو دەستی گرتووە و ھەڵیدەستێنێتەوە، خاتوو ڕاندۆڵف بە پەنجە باریک و لەرزۆکەکانی ئاماژەی کرد کە ئەوە خاتوو مارگرێتی دایکێتی، واتە یەکەمین خۆشەویستی چارلی چاپلن.\nسەرم ھەڵبڕی لەسەر وێنەکە و وتم: "ئەمڕۆ ڕۆژێکی تەواو گرنگ و جوانە بۆم، خاتوو ڕاندۆڵف چاپلن، ئایا تۆ ھەر لێرە دەژیت؟ دەتوانم ھەر لێرە لەم کۆفی شۆپەدا بتبینمەوە؟" من پرسیارم کرد، چونکە دەمزانی زوو بەجێی دەھێڵم، لام گرنگ بوو ھەلێکی تر دروست بکەم بۆ گفتوگۆکردن لەگەڵیدا.\n"بەڵێ لێرە دەژیم، ماوەیەک لە لەندەن، بەڵام وا دە ساڵ دەبێت جارێکی تر بە یادی مناڵی و یادەوەرییەکانم لەگەڵ دایکم و خانەوادەکەم، لێرە دەژیم. زۆرینەی ڕۆژەکان دێمە ئێرە، چونکە بەیانیان ھەر خۆمم و وزە و تاقەتی نانخواردنی تەنیام نییە. و حەزم لەم جموجۆڵ و قسەکردن و سەرقاڵییەی ناو کۆفی شۆپەکانە. من بۆ خوێندنەوە حەزم لە قەرەباڵغییە نەک تەنیایی و بێدەنگی، چونکە ئێمەی پیر بۆ خۆی زۆرینەی کاتەکانمان لە تەنیایی و بێدەنگیدا دەژین." خاتو چاپلن، وای وت.\nزەنگی تەلەفۆنەکەم لێی دا، ئەو کارەباچییە بوو، کە بڕیارە بێت ھەندێ کاری کارەباییم بۆ بکات. وتی پاش نیو کاتژمێری تر لای من دەبێت.\nبە خاتوو ڕاندۆڵفم وت کە من دەبێت نیو کاتژمێری تر بڕۆم، بەڵام لام گرنگە زیاتر قسە بکەین، چیرۆکی ئەو بۆ من سەرنجڕاکێشە، وتم ئەگەر پێی خۆشبوو ڕاپۆرتێک لە بارەی ئەوەوە دەنووسم بۆ ڕۆژنامەکانی کوردستان. ئەو خۆشحاڵ بوو، دیار بوو تازە بە تازە لەگەڵ ناوی داعش و سەربڕیندا، ناوی کورد و ژنی کوردی وەک پاڵەوان بیستبوو.\n"ئەگەر ژیان وەک خۆی مایەوە و توانیمان یەک ببینینەوە، ئەوا خۆشحاڵ دەبم گفتوگۆ بکەین، چونکە بە پێی ڕاپۆرتێکی ڕۆژنامەی گاردیانی ئەمڕۆ، حکومەت بە تەمایە لە ھەفتەی داھاتووەوە ھاتنەدەرەوە لە پیرەکان قەدەغە بکات، نەک ھەر ئەوەندە بەڵکو قاوەخانەکان دابخەن، لەوانەیە ھەر وەک ئیتاڵیا ھەموو شتێک دابخەن." ڕاندۆڵف بە دەم دواقوومی قاوەکەیەوە وای وت.\n"خاتوونی بەڕێز، من ھیوادارم وا نەبێت، ئەگەر ببێت تەنھا بۆ پیرەکان نییە، پێویستە ھەموومان خۆمان بپارێزین، ھەواڵەکانی ئیتاڵیا خۆش نین و ڕۆژانە خەڵک زۆر دەمرن."\n"بەڵێ ڕاست دەکەیت بەڕێز بڕوا، بەڵام بابەتی پیرەکان تەنھا ئەم ڤایرۆسە نییە، ئەم ڤایرۆسە من دوو ھەفتەیە ناویم بیستووە، بەس تۆ سەیر بکە، لەوەتەی خانەنشین بووم ھەست دەکەم پیرەکان ڕۆژ بە ڕۆژ دەبن بە بارێکی قورس بەسەر ئەم ژیانەوە، جاران خەڵک کاتی ھەبوو بۆ پشوو، پێویستی بە چیرۆک و گێڕانەوەی پیرەکان بوو، پیرەکان دەبوون بە گەرمکەرەوەی کۆبوونەوەی خێزانەکان، ئێستا خەڵک وەک برغویەک بە مەکینەیەکی گەورەوە تا ژەنگ دەکەن و فڕێ دەدرێن وەک ئێمە کار دەکەن. ئەی تۆ نەتبیستووە دەڵێن وڵاتە زلھێزەکان بە شوێن ئەستێرەیەکی بێکەڵکدا دەگەڕێن بۆ پیرەکان، یان ئەوانەی ناتوانن باش کار بکەن فڕێیان دەدەنە ئەوێ، ئەم ئەستێرەیە بووە بە کارگەیەکی گەورە، بەڵێ لەم کارگە گەورەیەدا شوێنێک نییە بۆ پیرەکان!"\nقسەکەی تەواو ڕاست بوو، بەس وەک دڵدانەوەیەک بە دەم پێکەنینەوە پێم وت: "خاتوون تۆیش زۆر چەپیت، دیارە لایەنگری جێرمی کۆربنیت."\nبە دەنگی بەرز پێکەنی و وتی: "بڕوام پێ بکە دەمێکە بڕوام بە چەپ و ڕاست لە شۆفێریکردنیشدا نەماوە نەک سیاسەت. ساڵانێکیشە لە ماڵەکەمدا بێجگە لە ڕادیۆیەکی کۆن تیڤیم نییە. پشیلەیەکم ھەیە زۆر سوودبەخشترە بۆ ژیانم لە بۆریس جۆنسن یان کۆربن."\nبینیم لە بەردەم دوکانەکەم، کارەباچییەکە وەستاوە، بە پەلە کتێبەکەم ھەڵگرت و ڕوخسەتم لە خاتوو ڕاندۆڵف خواست. بە ھیوای یەکبینینەوەی زوو لە قاوەخانەکە چوومەدەرەوە.\nدەڕابەکەم ھەڵدایەوە، بەڵام کارەباچییەکە زۆر سەرقاڵبوو، تەلەفونی زۆر بۆ دەھات و کاری زۆر بوو، پەیژەی بیرچوو بوو، داوای لێبوردنی کرد و چوو پەیژە بێنێت، دراوسێکەم دوو کوڕی میسڕی بوون، لە ئیخوانەکانی میسڕ بوون کە دوای کودەتاکەی سیسی، ھەڵاتبوون. قورئانێک بە دەنگێکی میسڕیی خۆش ئیش دەکات، لێی پرسیم: براکەم تۆ بڕوات بەم ڤایرۆس و شتە ھەیە؟ منیش وتم: زانیاریم زۆر نییە، بەڵام ئەمە شتێکی دووبارەیە و لە ژیانی مرۆڤدا چەندجارێک دروستبووە. ئەو کە ناوی ئیسام بوو، وتی: براکەم بڕوا بکە ئەمە سزای خودایە بۆ ئەم بێبڕوا پیس و چەپەڵانە، بزانە موسڵمانان دەگرێتەوە، ئەم شەمشەمەکوێرە خۆرانە دەکوژێت. من دەبوو بڕۆمە ژوورەوە. بە کورتی وەڵامم دایەوە و وتم با چاوەڕێ بین، بزانین چی ڕوودەدات!\nچوومە ژوورەوە و ھاوار بەرز بووەوە، بینیم سێ کەس کە وەک ئاسایش لە کۆگای گەورەی جلوبەرگی پرای مارک کار دەکەن شوێن گەنجێکی شڕۆڵە کەوتوون، بەرەو ڕووی ئێمە. لە ھەمانکاتدا بینیم خاتو ڕاندۆڵف لە فلکەکەیدا وەستاوە بپەڕێتەوە، دەستەکانی لە گیرفانی. دوو پیاوە میسڕییەکەی دراوسێم چوونە سەر شەقامەکە تا نەھێڵن ڕابکات، بەڵام پێش ئەوەی بگەنە ئێمە یەکێک لە ئاسایشەکان خۆی کێشا بە خاتوو ڕاندۆڵفدا، بینیم کەوت و زرمەی سەری ھات، بەر ئەو ئاسنە کەوت، کە وەک ڕێگرێک دایانناوە تا ئۆتۆمبێل بەرەو خوارەوە بۆ سەر دەریاکە نەڕوات، کە بەس بۆ پێ ڕۆیشتنی گەشتیارانە. من ڕامکرد، خەڵکێکی تریش لەگەڵ من، پێکەوە گەیشتینە سەری، سێ پاڵەوانەکە تازە لە دوورەوە دەیان وت چی بووە و دەھاتن بەرەو ئێمە. کچێکی گەنج بە ملپێچەکەی خوێنی سەری دەسڕێت و خاتوون ھیچ قسەیەک ناکات، پاش کەمێک ئەمبوڵانس و پۆلیس ھاتن. پۆلیس دەستی کرد بە لێکۆڵینەوە و لە ئەمبوڵانسەکەدا سەرقاڵی چارەسەری ڕاندۆڵفن، بەڵام ھەر زوو گوێم لێبوو یەکیان وتی:" بەداخەوە بۆ ئەم ژنە، پیر بووە و بەرگەی نەگرتووە، بۆیە مردووە."\nپۆلیس، ئاسایشەکانی کۆگاکەی دەستگیرکرد، یەکیان بە پۆلیسی وت: "گەنجێکی ڕۆمانی بوو، جووتێ گۆرەویی دزی." کەسێکیش وتی: "وڵاتەکەمان پڕ بووە لە دز و لە-برسا-مردوو، ئەمانە دەبێت بە زوویی دەرکرێن."\nزووبەزوو، بێدەنگ گەڕامەوە ناو دوکانەکە و دەڕابەکەم دادایەوە و دەستم کرد بە گریان، زۆر گریام، تا خەوم لێ کەوت!\nتێبینی: پاش ماوەیەک ھەموو شوێنێک داخرا و ھەموان کەرەنتینە کراین ھەتا ئێستایش، دوای چل ڕۆژ، وەک یادێک بۆ خاتوو ڕاندۆڵف، ئەم ڕاپۆرتەم نووسی و ناردم بۆ ڕۆژنامەیەک لە کوردستان. سەرنووسەرەکەی کە ھاوڕێمە، بە پێکەنینەوە بۆی نووسیبووم: کوڕی باش، ئەڵێیت لەوەتەی لەو وڵاتەی ڕاپۆرت و کاری میدیاییت بیرچووەتەوە. برا، تۆ خەوت بۆ ئێمە نووسیوە نەک ڕاپۆرت. خوا لەو خاتوونە خۆش بێت، بەڵام ئێمە ناتوانین لە یاساکانی نووسینی ڕۆژنامەگەری لا بدەین.


''Wîkîpediya bi rêya Rûdawê daxwaz ji Kurdan dike babetan li ser Wîkîpediyaya Kurdî zêde bikin'' (Youtube) – Rojapp\nنوسینگەی نەجمەدین کەریم، پارێزگاری پێشووی کەرکوک و ئەندامی پێشووی مەکتەبی سیاسی یەکێتی رایگەیاند، ناوبراو بەهۆی جەڵتەی مێشکەوە گیانی لەدەستداوە.\nHome/هەواڵنێرەکان/''Wîkîpediya bi rêya Rûdawê daxwaz ji Kurdan dike babetan li ser Wîkîpediyaya Kurdî zêde bikin'' (Youtube)\n''Wîkîpediya bi rêya Rûdawê daxwaz ji Kurdan dike babetan li ser Wîkîpediyaya Kurdî zêde bikin'' (Youtube)\nPrevious Bêkariya demdirêj her zêde dibe – Radio Sweden Kurdish – ڕادیۆی سوید – Radyoya Swêdê\nNext بەداخەوە ڤایرۆسی کۆڕۆنا ئەستێرەیەکی تری گەشی هونەری کوردی لێ سەندین، کۆچیی دوایی هونەرمەندی ناودار (سابیر کوردستانی) دڵگران و خەمباری کردین. پرسەو سەرەخۆشی لە بنەماڵە بەڕێزەکەی، دۆستانی و سەرجەم هونەرمەندانی کوردستان دەکەم. تکایە پابەندبن بە خۆپارێزی، لەش ساغ و تەندروست بمێنن.\nXizmên windayan û Şaxa Komeleya Mafê Mirovan (ÎHD) ya Amedê, çalakiya “Bila winda bên dîtin, …


ناوەندی ئەندێشە ١٠ کتێبی ناساند و مانگی داهاتوو بۆ هەمیشە دادەخرێت | ROJnews\nپێنجشەممە, 7 نوف 2019 - 16:50\nپاشنیوەڕۆی ئەمڕۆ، ناوەندی ڕۆشنبیری و هونەری ئەندێشە، لە شاری سلێمانی ١٠ کتێبی ناساند کە یەکێک لەو کتێبانە دەوران-ی نووسەر و پەرلەمانتار سەلاحەدین دەمیرتاش بوو، پاشان بەڕێوەبەری کتێبخانەکە هەواڵی داخستنی یەکجاری کتێبخانەکەی دا.\nئەو کتێبانەی کە ناسێندران، بریتی بوون لە کتێبەکانی نیشتمانی سارا و شەوگەڕەکان ـ ی میران ئەبراهام، ئیستانبوڵ کە سامان گهری وەرگێڕانی بۆ کردووە، بەسیاسەتکردنی ئیسلام کە شێرکۆ کرمانج نووسیویەتی، هەروەها باوکی ئەو وبەشی من پەرینووش سەنیعی نووسیویەتی و لەلایەن ڕووناک شوانی وەرگێڕانی بۆ کراوە و یەکێکی دیکە لەو کتێبانە کتێبی دەوران-ی سەلاحەدین دەمیرتاشە کە فەرهاد چۆمانی وەرگێڕانی بۆ کردووە.\nدەوران کۆمەڵە چیرۆکە، ١٤ چیرۆکی لەخۆگرتووە، کە بە زمانی تورکیی نووسراونەتەوە، چیرۆکەکان فەنتازیین و گوزارشت لە چەوساندنەوە و نەهامەتییەکانی گەلی کورد دەکەن لە باکوری کوردستان، کە لەسەر دەستی دەسەڵاتدارێتی تورکیا بەسەریاندا دێت، هەروەها باس لە بێکاریی و نادادیی سیستمی داد دەکات لە تورکیا.\nهەژار مەجید بەڕێوەبەری ناوەندی رۆشنبیری و هونەری ئەندێشە، هیچ روونکردنەوەیەکی دەربارەی داخستنی ئەو ناوەندە نەدا و ئاماژەی بەوە کرد کە ئەوە بڕیارێکی" قەتعییە"و لە بەرواری ١ی مانگی داهاتوو بە تەواوی ناوەندەکە دادەخرێت.\nناوەندی ڕۆشنبیری و هونەری ئەندێشە، کتێبەکانی بە کۆمپانیای بڵاف پەیف دەسپێرێت و ئەوانیش سەرجەم کتێبەکان بە سەر کتێبخانەکانی دیکەدا دابەش دەکەن.\nلە کۆتاییشدا هەر یەک لە وەرگێڕەکان فەرهاد چۆمانی و میران ئەبراهام واژۆیان لە سەر ئەو کتێبانە کرد کە بلاو کرانەوە.\nپێشانگای شێوەكاریی میهری دایك كرایەوە\nپێشانگای شێوەكاریی "میهری دایك"، بۆ ٦ ژنی بەهرەمەندی سنوری شارۆچکەی سەیدسادق كرایەوە.\n28 ماي - 11:50\nخوێندکارانی مەخمور بە ئاهەنگ خۆیان بۆ تاقیکردنەوە ئامادە دەکەن\nخوێندکارانی دوا پۆلی قۆناغی ئامادەیی خوێندنگای شەهید کۆچەرین لە کامپی پەنابەرانی مەخمور، بە ئاهەنگ گێڕان خۆیان بۆ تاقیکردنەوەکانی کۆتایی ئامادە دەکەن.\n26 ماي - 10:28\nگۆرانی "نازێ نێرگزی حەوشە"، دیارییەکی تایبەتی ئەم جەژنەی گروپی هونەرگای وڵاتە، کە لەماوەی کەمتر لە ٢٤ کاتژمێردا زیاتر لە ٦٠ هەزار بینەریی هەبووە.\n24 ماي - 12:05\nکەمەندی.. گەشتی غەریبەیەک بەنێو حەوت هونەردا\nکەمن ئەوانەی وەک کەمەندی داخ بە دڵی عاشقاندا دەکەن و دەبنە هاوەڵی تەنیایی ڕێگاکانیان، کەمن ئەوانەی وەک کەمەندی لەگەڵ دڵە شكاوەکان دەدوێن، کەمەندی ئەو غەریبەیە بوو کە سوتانی خۆی...\n22 ماي - 07:27\nقالە مەڕە.. ئەفسانەی شمشاڵ ژەنی کورد\nزۆرینەی تەمەنی بە تەنهایی بەسەر برد، خوێندەواریی نەبوو، بەڵام تەنها بە شمشاڵەکەی کە دەیژەنی تێکەڵ بە ڕۆح و هەستەکان دەبوو، وایکرد قالە مەڕە ببێتە یەکێک لەو ناوانەی کە خزمەتێکی...\n21 ماي - 07:57\n١٥٠ هونەرمەند داوای کشانەوەی هێزەکانی زینی ئەستێرۆکان دەکەن\nکەمپەینی هونەرمەندان دژ بە بردنی هێزی سەربازیی بۆ زینی ئەستێرۆکان "زینی وەرتێ" بەردەوامیی هەیە و بەرفراوان بووە، بەشێوەیەک ئێستا ١٥٠ هونەرمەند داوای کشانەوەی هێزەکانی پارتی و...\n19 ماي - 07:43


جوتیارانی دەڤەری سۆران لە هەرزانی نرخی تەماتە نیگەرانن | دەزگاى زارى کرمانجى\nجوتیارانی دەڤەری سۆران لە هەرزانی نرخی تەماتە نیگەرانن\nراپۆرت-محەمەد هەسنانی: بەگۆتەی جوتیارانی بناری چیایی حەسەنبەگ لە دەڤەری سۆران، ئەگەرچی كاتی پێگەیشتنی بەرهەمە كشتوكاڵییەكانیانە، كەچی بەهۆی هەرزانی نرخی تەماتە لە بازاڕ، بای كرێی گواستنەوەی بەربوومەكەیان بۆ نامێنێتەوە".\nسامی ئەحمەد، یەكێكە لەم جوتیارانەی ساڵانە كاری كشتوكاڵی دەكات لە بناری چیایی حەسەنبەگ، بە زاری كرمانجی راگەیاند " لەسنورەكەمان ساڵانە بەربوومێكی زۆری كشتوكاڵی بەرهەم دێت، بەتایبەتیش بەربوومی تەماتە، كە ساڵانە سەدان تەن رەوانەی بازاڕەكانی كوردستان دەكرێت، كەچی ئەوەی جوتیارانی دەڤەرەكەی نیگەران كردووە، لە ئێستادا نرخی تەماتە بەشێوەیەك لە بازاڕەكان دابەزیووە، زۆربەی جاران جوتیارەكە بای كرێی گواستنەوەی بۆ نامێنێتەوەو لە بری سودمەندبوون زیانی بەردەكەوێ".\nگووتیشی " هەر بارێك تەماتە نزیكەی (40) سندوقە لەبازاڕیش سندوقی تەماتە لە دەورو بەری هەزار دینار لە جوتیارەكە وەردەگیریت، بەمەش بای كرێی گواستنەوە نابێت، تەنانەت ئەو جوتیارانەی كە ئۆتۆمبێلی خۆیان نییە تەماتەیان لێناكەنەوەو چاوەڕوانی ئەوەن، بەڵكو نرخەكە كەمێك بەرزتر بێتەوە، ئەوكات تەماتەكانیان رەوانەی بازاڕ بكەن.\nفاتح عومەر، جوتیارێكی دیكەی دەڤەرەكە، بە زاری كرمانجی گووت " زیاتر لە (20) ساڵە كاری كشتوكاڵی لە دەڤەری سۆران دەكەم، زۆربەی ساڵانیش لە وەرزی بەهار ماڵمان دەبەینە كوێستانەكانی دەڤەرەكە، بەمەبەستی بەرهەم هێنانی بەبوومی كشتووكاڵی، زۆربەی جوتیارانی دەڤەرەكەش زیاتر بەربوومی تەماتە بەرهەم دەهێنن، دیارە نرخەكانیش لەساڵێك بۆ ساڵێك جیاوازە، هندێ ساڵ هەیە نرخەكان گونجاوەو لە بەرژەوەندی جوتیارەكەوەیە، ساڵی واش هەیە جوتیاران بایی كرێی جوت كردن و ئەم خەرجیەی كە لە بەربوومە كشتوكاڵییەكانیان دەكەن، بۆیان نامێنێتەوەو لەجیاتی سوودو قەزانج دووچاری زیان دەبنەوەو بەدەستی بەتاڵ لە كوێستان دەگەڕێنەوە".\nئاماژەشی بەوەدا " لە ئێستادا وەرزی پێگەیشتنی بەربوومە كشتوكاڵییەكانمانە لە رووی گەشە كردنی بەربوومەكان كێشەمان نییە تەنها كێشەمان ئەوەیە كە نرخی تەماتە لە بازاڕ زۆر هەرزانەو بای كرێی گواستنەوە ناكات، واتە ئەگەر بارێك رەوانەی بازاڕ بكەی دەبێت زیاتر لە (50) هەزار دینار كرێ بدەین، كەچی لەوانەیە باری تەماتەكە بایی 40 هەزار دینار نەبێت، بەمەش بە زیانی جوتیارەكە دەگەڕێتەوەو ناچارە چاوەڕوان بێت و تەماتەكانی لێنەكاتەوە باشترە لەوەی بەم شێوەیە نرخەكەی لەبازاڕ هەرزان بێت".\nسۆران عیزەدین، جوتیارێكی دیكەی ناوچەكە، بە هەمانشیوە ساڵانە بۆ كاری بەرهەمهێنانی كشتوكاڵی روو لە كوێستانەكانی بناری چیایی حەسەنبەگ دەكات، بە زاری كرمانجی راگەیاند " ساخ نەبوونەوەو نەفرۆشانی تەماتە، بەتایبەت لە رووی هەرزانی نرخەوە، وا لە جوتیاران دەكات كە دڵیان لەسەر بەرهەمهێنانی سست بێت و بۆ ساڵانی داهاتوو بیر لە كارێكی دیكە بكەنەوە، بێگومان ئەوەش زیان بە ئابووری وڵات دەگێنێت و پێویستە حكوومەت بۆ ئەم مەبەستە پلانی هەبێت، بە دامەزراندنی كارگەكانی دۆشاوی تەماتە، هەروەها دانانی ساردكەرەوە بۆ تێكنەچوونی بەربوومەكانمان، لەگەڵ ئەوەشدا ئەگەر هەست كرا هەر بەربومێكی كشتوكاڵی ناوخۆیی گەشەی كردو لە بازاڕەكانی كوردستان نرخەكەی وەك پێویست نەبێت، هاوردەی شارو شارۆچكەكانی عێراق بكرێت، بۆ ئەوەی جوتیارانی كوردستان زیانمەندنەبنەوە، لەگەڵ ئەوەشدا رێگا لە هاتنی ئەم جۆرە بەربوومە كشتوكاڵیانە بگیرێت، كە لەلایەن وڵاتی دراوسێ هاوردەی بازاڕەكانی كوردستان دەكرێن".\nئەم جوتیارە دەشڵێت " جوتیارمان هەبووە باری تەماتەی بردۆتە دەوروبەری شاری هەولێر، پێی نەفرۆشراوەو بەناچاری گەڕاوەتەوە بۆ سۆران و لەوێ سندوقی تەماتەی بە خوار هەزار دینار فرۆشتووە، بەمەش ئەگەر بەراوردێك بكەین نرخی زیاتر لە (30) سندوق تەماتە بەرامبەر بە (1) یەك فەردە خەیارە، چونكە ئەگەر فەردەی خەیار نزیكەی (40) كیلۆ گرام بێت، لەبازاڕ زیاتر لە (30) هەزار دینار دەگرێتەوە، دیارە هۆكارەكەشی ئەوەیە ئەمساڵ كەمتر بەربوومی خەیار بەرهەم هاتووەو بەروبوومەكەش وەك تەماتە خۆراگر نییەو زوو تێكدەچێت.\nرەسول ئەحمەد، خاوەن دوكانی میوەو بەربوومە كشتوكاڵییەكان لە شاری سۆران، بە زاری كرمانجی راگەیاند " ئەمساڵ بەشێوەیەكی گشتی نرخی تەماتە هەرزان بووە لە بازاڕ، تەنها هەندێ كات نەبێت كە بەربوومی تەماتە كەمتر دەهاتە بازاڕەكان كە تا راددەیەك نرخەكەی گونجاو بوو، بەڵام لە ئێستادا كاتی پێگەیشتنی بەربوومی تەماتەی دەڤەرەكەمانە، كە رۆژانە بەشێوەیەكی بەرچاو دەهێنرێتە بازاڕ بەمەش نرخەكەی هەرزانەو لەوانەیە بۆ جوتیارەكە وەك پێویست نەبێت".\nئاماژەشی بەوەدا " جوتیار هەیە لەگەڵ چاندنی تەماتە پەنای بردۆتە بەر بەرهەمهێنانی یامیەو باینجان و خەیارو لۆبیەو بیبەرو ئەم جۆرە شتانە، ئەمانەش تا راددەیەك نرخەكەیان باش و گونجاوەو جوتیاران لەگەڵ باری تەماتە دەهێنە بازاڕ، زۆربەی جاران نرخی ئەم جۆرە بەربوومانە ئەگەرچی كەمیش بێت، نرخەكەیان لە بارێكی تەماتە زیاتر دەبێت.


قه‌ڵاكه‌ی ئاكپارتی روخا و ئاڵای ئۆپۆزسیۆنی تێدا چه‌قێنرا\nکارزان گلی 01/04/2019 - 17:07 بڵاوکراوەتەوە لە ڕاپۆرت\nراسته له هه‌ڵبژاردنی شاره‌وانییه‌كانی توركیا ئاكپارتی یه‌كه‌م بووە، واته 44%ی ده‌نگه‌كانی هێناوە، به‌ڵام به دۆڕاندنی ئه‌نكه‌را و ئیسته‌نبۆڵ، قه‌ڵای ئاكپارتی روخا و ئۆپۆزسیۆن توانی دوای 18 ساڵ ئاڵای خۆی له‌سه‌ر قه‌ڵاكه بچه‌قێنێت.\nله هه‌ڵبژاردنی شاره‌وانییه‌كان له توركیا، پێنج شاری گه‌وره زۆر گرنگه بۆ هه‌ر پارتێكی سیاسی كه بیباته‌وه، ئه‌گه‌ر له‌و شارانه دۆڕا و شاره‌كانی تری برده‌وه، بردنه‌وه‌كه به تامی دۆڕانه. شاره‌كانیش (ئیسته‌نبۆڵ، ئه‌نكه‌را، ئه‌نتاڵیا، ئیزمیر، ئه‌ده‌نا)یه.\nئاكپارتی له‌و 5 شاره سه‌رۆكی شاره‌وانی دۆڕاندووه، به‌ڵام له به‌رامبه‌ردا چه‌ند شارێكی تری بردووه‌ته‌وه، كه شاری گه‌وره و بچووكن، به‌ڵام له‌ده‌ستدانی ئه‌نكه‌را و ئیسته‌نبۆڵ لاوازبوونی ره‌جه‌ب ته‌یب ئه‌ردۆغان و ئاكپارتی نیشان ده‌دات.\nجه‌هه‌په كه پارتی ئۆپۆزسیۆنه و تاوه‌كو ئێستە توانیویه‌تی ئیسته‌نبۆڵ و ئه‌نكه‌را بباته‌وه، ده‌ڵێ هاووڵاتیانی توركیا دیموكراسیان هه‌ڵبژارد و به ئه‌ردۆغانیان گوت ئیدی لێره راوه‌سته و كۆتایی بە تاكڕه‌وی بێنه. هه‌روه‌ها پاشه‌كشه‌ی ئاكپارتییش زه‌نگێكی مه‌ترسیداره بۆ ئه‌ردۆغان له هه‌ڵبژاردنی داهاتووی توركیادا، به‌وه‌ی زۆرینه‌ی په‌رله‌مان بكه‌وێته ده‌ست ئۆپۆزسیۆن.\nلەم هەڵبژاردنەدا هه‌ده‌په ئامانجی خۆی پێكا، له‌و پێنج شاره گه‌وره‌یه هیچ كاندیدێكی نه‌بوو و پشتگیری له كاندیدی جه‌هه‌په كرد، واته ده‌نگه‌كانی هه‌ده‌په نه‌بوایه ئێستە جه‌هه‌په سه‌ركه‌وتنی له‌م هه‌ڵبژاردنه رانه‌ده‌گه‌یاند، بەمەش هه‌ده‌په خۆی كرده قوربانیی جه‌هه‌په، ته‌نیا بۆ ئه‌وه‌ی له رۆژئاوای توركیا شكست به ئاكپارتی بهێنێت.\nبیناڵی یڵدرم كه له دووه‌م گه‌وره‌ترین پۆستی توركیا بوو، ئه‌ویش سه‌رۆكی په‌رله‌مان بوو، بووه كاندیدی ئاكپارتی بۆ سه‌رۆكی شاره‌وانی ئیسته‌نبۆڵ و ناچار كرا ده‌ست له پۆستی سه‌رۆكی په‌رله‌مان بكێشێته‌وه، به‌ڵام ئێستە هه‌ردوو پۆستی له ده‌ست داوە، بۆیه یان خۆری یڵدرم وه‌كو گویل و داودئۆغلو ئاوا ده‌بێت، یاخود ئه‌ردۆغان پۆستێكی تری پێ ده‌دات، كه ئه‌گه‌ری زۆره بیكاته جێگری خۆی.\nهه‌رچه‌نده ئه‌ردۆغان و ده‌وڵه‌ت باخچه‌لی له وتاره‌كه‌یاندا دوای ئه‌نجامی هه‌ڵبژاردن گوتیان ناچنه ناو هه‌ڵبژاردنی پێشوه‌خته‌وه، به‌ڵام ئه‌و قسانه مەرج نین، چونكه هه‌ر مه‌هه‌په له هاوپه‌یمانی له‌گه‌ڵ ئاكپارتیدا بكێشێته‌وه، توركیا پێده‌نێته ناو هه‌ڵبژاردنی پێشوه‌خته‌وە، به تایبه‌ت ئۆپۆزسیۆن زۆری پێ خۆشه بچنه ناو هه‌ڵبژاردنی پێشوه‌خته‌وه، چونكه ده‌زانن به‌م ئه‌نجامه ده‌توانن له‌ناو په‌رله‌مان ببنه زۆرینه.\nله رۆژانی داهاتوو تابلۆی سیاسی له توركیا گۆڕانی جیدی به‌سه‌ردا دێت، ئیدی ئۆپۆزسیۆن مه‌ترسییه‌كی گه‌وره ده‌بێت بۆ پارتی ده‌سه‌ڵات، دژایه‌تییه‌كه‌یان سه‌ختتر ده‌بێته‌وه.\nلە پرۆژە یاسای ریفۆرمی دادگایی توركیادا هەدەپە پشتگوێ دەخرێت\nئەحمەد تورك كێشە دەخاتە نێوان ئەردۆغان و ڕاوێژكارەكەی\nداودئۆغلو و باباجان دەنگی 17٪ی دەنگدەرانی توركیا بە دەست دێنن\nپڕۆژەی دروستكردنی ١٣ قوتابخانە لە شارێكی كوردستان ڕاگیرا


مێركڵ: ئەڵمانیا لە دۆخێكی كارەساتباری كۆرۆنا-دایە | Esta Media Network\nئەنگێلا مێركڵ ڕاوێژكاری ئەڵمانیا، ئەمڕۆ پێنجشەممە 29ی تشرینی یەكەم، بارودۆخی وڵاتەكەی لەڕووی بڵاوبوونەوەی پەتای كۆرۆنا-وە بە كارەساتبار ناوزەد كرد.\nلە ڕاگەیاندراوێكی حكومی دا كە لە پەرلەمانی ئەڵمانیا دا خوێندرایەوە، ئەنگێلا مێركڵ ڕاوێژكاری ئەڵمانیا وتی، “لە چەند هەفتەی ڕابردوودا ژمارەی تووشبووانی كۆرۆنا زۆر بەخێرایی بەرزدەبێتەوە و ئەوەش ئەركی كەرتی تەندروستی قورسكردووە.”\nمێركڵ ئاشكرایكرد كە بەهۆی ئەو دۆخەوە، “چاودێریی چڕ لە نەخۆشخانەكاندا گەیشتووەتە ڕادەیەك كە چیتر بەرگەی ئەو دۆخە سەختە ناگرێت، گەر دۆخەكە بەو شێوەیە بەردەوام ببێت ئەوا توانای نەخۆشخانەكان بۆ وەرگرتنی نەخۆش دەگاتە كۆتایی، ئێمە لەم سەرەتای وەرزی سەرمایەدا لە دۆخێكی كارەستئامێزداین، ئەوەش پەیوەستە بە هەموومانەوە، بەبێ جیاوازی.”\nدوێنێ چوارشەممە 28ی تشرینی یەكەم، ئەنگێلا مێركڵ ڕاوێژكاری ئەڵمانیا ڕایگەیاند، “سەرۆكی حكومەتەكانی ولایەتەكانی ئەڵمانیا، قایلبوون بۆ ماوەی چوار هەفتە چێشتخانە و باڕ و یانە و شانۆكان دابخرێن”، بەڵام هەر زوو ئەو بڕیارەی مێركڵ، لەلایەن پارتی ئۆپۆزسیۆنەوە ڕەخنەی توندی لێگیرا.\nوڵاتێكی عەرەبی باڵیۆزخانە لە ئیسرائیل دەكاتەوە\nئیمارات، لە هەوڵی كردنەوەی باڵیۆزخانەی خۆیدایە لە تەل ئەڤیڤ. لەو بارەیەوە وەزارەتی دەرەوەی ئیمارات، ڕاگەیەندراوێكی بڵاوكردەوە و ڕایگەیاند،…